17 individu ditahan, tawar khidmat seks melalui media sosial

JOHOR BAHRU, 7 Mac - Kegiatan sindiket pelacur warga asing melalui khidmat pesanan media sosial terbongkar selepas diserbu serentak dalam operasi di dua buah premis pelacuran di sekitar Taman Pelangi, di sini pada 5 Mac lalu.Ketua Pengarah Imigresen, Datuk Seri Khairul Dzaimee Daud berkata, seramai 17 individu ditahan terdiri daripada 14 wanita warga Thailand, seorang wanita warga Laos ,seorang lelaki warga Myanmar dan seorang lelaki warga tempatan yang berumur antara 18 hingga 25 tahun dalam serbuan pada pukul 7.45 malam.Menurutnya, siasatan awal mendapati kesemua wanita warga asing berkenan terlibat dalam kegiatan pelacuran."Dalam operasi ini, seramai 12 lelaki yang disyaki pelanggan terdiri dari 4 warga asing dan 8 orang warganegara Malaysia turut diperiksa."Modus Operandi yang digunakan oleh mereka adalah mempromosikan perkhidmatan pelacur warga asing melalui khidmat pesanan Whatapps dan Telegram."Bakal pelanggan akan mengakses link media sosial diatas melalui Google Search dengan kata kunci carian JB Girls Escort. Melalui pautan ini pelanggan akan memilih wanita-wanita yang dipaparkan sebelum membuat tempahan," katanya dalam kenyataan media hari ini.

Khairul Dzaimee berkata, pemilik premis yang terlibat didapati berselindung disebalik khidmat urutan dengan menyediakan khidmat tambahan pelacur asing kepada pelanggan dari pukul 11.00 pagi sehingga 11.00 malam setiap hari."Pelanggan akan membuat tempahan di kaunter dengan memilih pakej urutan badan dan diikuti dengan khidmat seks. Setiap pelanggan akan dikenakan bayaran antara RM250 hingga RM350," katanya lagi.Kes disiasat dibawah Akta Imigresen 1959/63 dan Peraturan-Peraturan Imigresen 1963.Kesemua tahanan dibawa ke Pejabat Imigresen Setia Tropika Johor Bahru untuk tindakan lanjut.Manakala kesemua pelanggan yang diperiksa dikenakan notis untuk hadir memberi keterangan.


Guru wanita ditipu beli perabot RM20,120

JEMPOL, 5 Mac- Seorang guru wanita kerugian RM20,120 selepas menjadi mangsa penipuan jual beli perabot tidak wujud.Ketua Polis Daerah Jempol, Superintendan Hoo Chang Hook berkata dalam kejadian kira-kira pukul 7.40 malam 27 Februari lalu, mangsa berusia 42 tahun melayari Facebook dan terlihat iklan menjual perabot meja solek.Katanya, disebabkan berminat mahu membeli perabot berkenaan, mangsa menekan satu pautan aplikasi palsu perbankan yang diberi sebelum mengisi butiran peribadi termasuk akaun bank."Mangsa diminta membayar RM10 sebagai yuran keahlian bagi membolehkannya membeli barangan perabot pada harga lebih murah."Mangsa cuba membayar menerusi pindahan wang namun tidak berjaya sekali gus gagal membuat pembayaran."Curiga, mangsa kemudiannya membuat semakan ke atas akaun banknya sebelum mendapati wang di dalam akaun Tabung Haji berkurangan sebanyak RM16,060 dan mangsa mendapati ia dipindahkan ke akaun Bank Islam milik mangsa," katanya.Chang Hook berkata mangsa kemudian mendapati berlaku transaksi pemindahan wang ke dalam dua akaun e-wallet tidak dikenali membabitkan jumlah RM15,120 dan RM5,000.Mangsa yang menyedari ditipu membuat laporan polis di Balai Polis Ladang Geddes dan kes disiasat mengikut Seksyen 420 Kanun Keseksaan.

(Ketua Polis Daerah Jempol, Superintendan Hoo Chang Hook)


Lelaki maut ditembak

KUALA TERENGGANU, 5 Mac- Seorang lelaki maut ditembak di tepi jalan di Kampung Pasir Tinggi, di sini, awal pagi Sabtu.

Ketua Jabatan Siasatan Jenayah negeri, Asisten Komisioner Mohd Marzukhi Mohd Mokhtar berkata, pihaknya menerima lmaklumat berhubung kejadian kira-kira 2.30 pagi daripada rakan mangsaTerdahulu, berdasarkan maklumat awal mangsa dikatakan bersama dua rakannya berada di lokasi kejadian, sebelum didatangi dua individu yang dikatakan mahu berjumpa mangsa untuk berbincang."Rakan mangsa mendengar bunyi letupan sementara dua lelaki terbabit melarikan diri. "Mangsa kemudian dibantu rakannya dan dibawa ke klinik kesihatan berdekatan, namun disahkan meninggal dunia."Mayatnya kemudian dihantar ke Unit Forensik Hospital Sultanah Nur Zahirah di Kuala Terengganu untuk bedah siasat," katanya ketika ditemui selepas Program Bridge To Bridge: Charity Ride Polis Diraja Malaysia Kontinjen Terengganu 2022 di Dataran Batu Buruk, di sini.

(Polis menunggu laporan bedah siasat mangsa untuk menentukan kecederaan)

Mohd Marzukhi berkata, pihaknya masih menyiasat punca sebenar kejadian, namun siasatan awal tidak menolak kemungkinan ia mempunyai kaitan dengan dadah."Kita masih menunggu laporan bedah siasat mangsa untuk menentukan kecederaan, namun berdasarkan keterangan rakan mangsa, mereka mendengar dua bunyi letupan," katanya.Kes disiasat mengikut Seksyen 302 Kanun Keseksaan kerana membunuh.Mangsa berusia awal 40-an itu disahkan meninggal dunia di Klinik Kesihatan Bukit Payung, Marang, dekat sini.Mohd Marzukhi berkata, orang ramai yang mempunyai maklumat mengenai kejadian diminta menghubungi balai polis berhampiran bagi membanntu siasatan.


Padah jadi penyangak pelaburan, 'Datuk Seri' palsu antara diberkas

KUALA LUMPUR, 4 Mac - Polis menahan sembilan individu, termasuk dalang utama yang menggunakan gelaran Datuk Seri palsu yang disyaki terlibat dalam skim penipuan pelaburan Planetrade (Plan E Investment) membabitkan kerugian sebanyak RM3.32 juta.Pengarah Jabatan Siasatan Jenayah Komersil (JSJK) Bukit Aman, Datuk Mohd Kamarudin Md Din berkata suspek yang ditahan terdiri daripada tiga lelaki dan enam wanita masing-masing berusia antara 41 hingga 62 tahun.Menurutnya, serbuan dijalankan secara berasingan pada Selasa lalu di Kuala Lumpur, Selangor dan Pulau Pinang."Hasil serbuan, polis merampas enam buah kenderaan mewah iaitu Bentley (1); Toyota Vellfire (2); Mercedes Benz GLC 200 (1); BMW X4 (1) dan Ford Ranger (1)."Turut dirampas pelbagai barangan lain seperti telefon bimbit (13); kad ATM (7); komputer (2); set dokumen perjanjian (7) selain beg serta kotak berisi dokumen berkaitan pelaburan," katanya dalam sidang akhbar di Menara KPJ di sini, pada Jumaat.

Beliau berkata sindiket penipuan mula beroperasi sekitar Januari 2021 dengan menawarkan pelaburan berasaskan pembelian saham keutamaan.Katanya, pelabur dijanjikan kadar keuntungan tetap sekitar empat hingga lima peratus sebulan dari modal yang dilaburkan."Pelabur turut diyakinkan bahawa wang pelaburan mereka akan dilaburkan ke dalam pelbagai medium pelaburan patuh syariah didalam dan di luar negara bagi menjamin keuntungan yang besar dan stabil," katanya.Dua individu termasuk dalang utama direman selama 4 hari, manakala tujuh yang lain direman selama dua hari.Setakat hari ini, polis menerima 21 laporan polis membabitkan sindiket tersebut dan menggesa mangsa lain untuk tampil membuat laporan.


Kastam rampas minuman keras bernilai RM2.6 juta

PELABUHAN KLANG, 4 Mac- Sindiket penyeludupan minuman keras cuba memperdaya pihak berkuasa menyeludup masuk minuman keras bernilai RM2.6 juta Timbalan Ketua Pengarah Jabatan Kastam Diraja Malaysia, (JKDM; Penguatkuasaan dan Pematuhan), Datuk Abdullah Jaapar berkata, sindiket itu dikesan menggunakan borang pengikraran barangan berbeza bagi setiap kontena untuk mengaburi pihak berkuasa.Abdullah berkata, bagaimanapun JKDM Zon Tengah berjaya membongjar taktik itu selepas memeriksa enam kontena di Pelabuhan Utara pada 14 hingga 22 Februari lalu, mendapati kontena berkenaan mengandungi minuman keras.

(Antara minuman keras yang dirampas JKDM)

"Enam kontena terbabit ditahan kerana membawa barang larangan mengikut Butiran 3, Jadual Ketiga/ Bahagian 1 Perintah Kastam (Larangan Mengenai Import) 2017.

"Jumlah keseluruhan minuman keras pelbagai jenama yang dirampas adalah sebanyak 154,040 liter yang dianggarkan bernilai RM396,000 dan jumlah cukai sebanyak RM2.2 juta," katanya pada sidang media di Wisma Kastam, Pulau Indah, pada Jumaat.Abdullah berkata, pihaknya turut menahan dua lelaki berusia 30-an dipercayai ejen bagi kemasukan kontena terbabit."Ejen ini kali pertama membawa masuk minuman keras. Siasatan lanjut masih dijalankan mengikut Seksyen 135(1)(a) Akta Kastam 1967," katanya


JSJN Bukit Aman kumpul data penagih dadah, perluas kawasan pencegahan di tanah rancangan Felda

(Sidang media bersama antara JSJN, AADK dan agensi terlibat)

KUALA LUMPUR, 3 Mac - Jabatan Siasatan Jenayah Narkotik (JSJN) Bukit Aman akan mengelolakan aktiviti pengumpulan data penagih dadah di 317 petempatan rancangan Felda di seluruh negara.

Pengarahnya, Datuk Ayob Khan Mydin Pitchay berkata aktiviti itu dilaksanakan dengan kerjasama Majlis Belia Felda Malaysia, Jabatan Pembangunan Komuniti Felda dan Agensi Anti Dadah Kebangsaan (AADK)

Katanya pengumpulan data perlu dilaksanakan sebelum tindakan lanjut secara sistematik dan berkesan diambil bagi mengatasi masalah penagihan dadah di kawasan Felda.

(Datuk Ayob Khan semasa mengadakan Sidang Media mengenai kerjasama  bagi mengumpul data pengih dadah Felda)

"Yang paling penting kita akan melihat kategori penagih dadah yang ada ini sama ada ditangkap atau untuk diserahkan pihak AADK.

"Dan yang penting program penerangan oleh pihak sekolah bagi memastikan dari peringkat awal remaja menolak penyalahgunaan dadah," kata Ayob Khan dalam sidang media, di sini

Tambah beliau, JSJN akan memberi komitmen sepenuhnya dalam meneruskan operasi dan usaha mengatasi isu dadah.

Ini selari dengan misi utama jabatan iaitu membanteras kegiatan penyeludupan, pengedaran dan pemprosesan dadah secara haram di negara ini.


Penolong pegawai PPK didakwa tuduhan tuntutan palsu RM17,000

SHAH ALAM, 4 Mac- Seorang Penolong Pegawai Hal Ehwal Ekonomi di sebuah Pertubuhan Peladang Kawasan (PPK) didakwa di Mahkamah Sesyen atas dua pertuduhan utama dan pilihan berhubung tuntutan palsu sebanyak RM17,000, empat tahun lalu.Mohd Zamadi Mohd Zain, 42, bagaimanapun mengaku tidak bersalah dan mohon dibicarakan selepas pertuduhan dibaca di hadapan Hakim Rozilah Salleh.Mengikut pertuduhan utama, tertuduh didakwa sebagai seorang ejen di sebuah PPK, berniat memperdayakan pegawai atasannya, telah menggunakan invois sebuah syarikat berjumlah RM17,000 yang mana tertuduh mempunyai kepentingan mengenainya dan ada sebab untuk mempercayai dokumen tersebut mengandungi butir matan palsu.Kesalahan didakwa dilakukan di PPK Klang pada 15 Januari 2018 dan dituduh mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama.Seksyen itu memperuntukkan hukuman penjara maksimum 20 tahun, dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

(Mohd Zamadi mengaku tidak bersalah di Mahkamah Sesyen Shah Alam berhubung tuntutan palsu sebanyak RM17,000)

Bagi pertuduhan pilihan, dia didakwa menggunakan satu dokumen sebagai tulen iaitu invois sebuah syarikat berjumlah RM17,000 kepada pegawai sama yang mana ia adalah suatu dokumen palsu pada tarikh dan lokasi sama.Ia merupakan kesalahan di bawah Seksyen 471 Kanun Keseksaan yang boleh dihukum di bawah Seksyen 465 kanun yang sama, membawa hukuman penjara sehingga dua tahun, atau dengan denda atau dengan kedua-duanya, jika sabit kesalahan.Hakim Rozilah membenarkan tertuduh diikat jamin 10 ribu ringgit dan menetapkan 5 April depan bagi pengurusan kes.


Lokman Adam nafi fitnah Khairy, hanya mahu penjelasan isu vaksin COVID-19

KUALA LUMPUR, 3 Mac - Datuk Lokman Noor Adam menafikan beliau memfitnah Khairy Jamaluddin berhubung isu vaksin COVID-19, sebaliknya meminta Menteri Kesihatan itu memberi penjelasan kepada masyarakat berkaitan perkara berkenaan kerana ia merupakan kepentingan awam.Lokman, 49, menerusi pernyataan pembelaan difailkan semalam (2 Mac) mendakwa beliau bukanlah seorang antivaksin dan pernyataan-pernyataan yang dikeluarkannya mempunyai justifikasi dan komen yang adil."Saya menegaskan bahawa pernyataan-pernyataan yang dipersoalkan oleh plaintif (Khairy) bukanlah fitnah kerana ia hanya untuk menggesa beliau memberi penjelasan dan penerangan berkenaan isu viral yang mana terdapat rakaman video menunjukkan vaksin yang ingin diberikan kepada penerima vaksin telah tamat tempoh luput," dakwa Lokman menerusi pernyataan pembelaan itu bagi menjawab saman yang difailkan Khairy terhadapnya.Lokman selaku defendan mendakwa beliau mempunyai tanggungjawab secara sosial dan moral untuk memaklumkan kepada orang ramai berkenaan isu vaksin itu bagi mengelakkan kejadian sama berlaku.Pada 25 Jan lepas, Khairy, 46, yang memfailkan saman atas kapasiti peribadi, mendakwa Lokman telah memfitnahnya menerusi dua video serta memuat naik gambar di laman Facebook Lokman Noor Adam Official pada 6 Jan lepas, membuat kenyataan menerusi dua siaran langsung di Facebook itu dan YouTube Lokman Adam pada 10 Jan.

Ahli Parlimen Rembau itu mendakwa kenyataan fitnah dalam saman itu membawa maksud antaranya beliau berbohong dan menipu orang ramai dengan mendakwa telah diberi vaksin COVID-19 serta menerima dos ketiga selain memalsukan maklumat berkaitan status vaksinasi.Khairy mendakwa penerbitan fitnah itu menyebabkan reputasi dan integriti beliau terjejas teruk selain mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasi beliau direndahkan dalam kalangan masyarakat yang berfikiran waras.Pada 3 Feb lepas Mahkamah Tinggi membenarkan permohonan injunksi ex-parte oleh Khairy  antaranya supaya defendan memadam kenyataan dan video bersama-sama kapsyen, tajuk dan komen dalam tempoh 24 jam serta injunksi bagi menghalang defendan menerbitkan semula hantaran itu.Pada 17 Feb, mahkamah itu juga membenarkan permohonan Khairy supaya injunksi ex-parte yang diperolehnya dilanjutkan hingga tarikh pendengaran injunksi inter-parte pada 10 Mei depan. - BERNAMA


Sembilan premis judi dipotong bekalan elektrik

KUALA LUMPUR, 3 Mac- Sebanyak sembilan premis di sekitar Wangsa Maju yang menjalankan kegiatan perjudian dalam talian tanpa lesen dikenakan tindakan pemotongan bekalan elektrik oleh Tenaga Nasional Berhad (TNB) hari ini.Ketua Polis Daerah Wangsa Maju, Superintendan Ashari Abu Samah berkata tindakan pemotongan bekalan elektrik dijalankan susulan aktiviti perjudian masih aktif selepas beberapa kali diserbu polis.“Kita membuat pemotongan elektrik di sembilan premis rumah kedai dipercayai disewa sindiket perjudian online di Setapak Jaya, Jalan Tasik Titiwangsa, Jalan Tun Razak, Jalan Ampang Hilir dan Jalan Gombak Batu 5 .“Kebanyakan premis terbabit pernah diserbu lebih daripada tiga kali dan kesalahan sama masih berulang,” katanya dalam sidang akhbar di Setapak Jaya.

(Ketua Polis Daerah Wangsa Maju, Superintendan Ashari Abu Samah)

Terdahulu tiga individu termasuk penjaga premis perjudian dalam talian di tahan pada 21 Januari lalu.“Kita berjaya merampas pelbagai peralatan digunakan sindiket perjudian online dan suspek telah dituduh di mahkamah pada 26 Januari lalu.“Operasi pemotongan bekalan elektrik akan diteruskan sebagai langkah untuk memerangi kegiatan judi haram di daerah ini,” ujar Ashari.Pemotongan bekalan eletrik itu dijalankan di bawah Seksyen 21A Akta Rumah Judi Terbuka 1953 (Akta 289) dan Seksyen 38(1A) Akta Bekalan Elektrik 1990 (Akta 447).


Polis Bentong cekup seorang lelaki bersama lebih 5kg ganja

BENTONG, 3 Mac- Polis Bentong berjaya memberkas seorang lelaki warga tempatan berusia 31 tahun bersama dadah jenis ganja lebih 5 kilogram pada pukul 5.30 petang semalam.

Sepasukan pegawai dan anggota polis dari bahagian siasatan jenayah narkotik, Ibu Pejabat Polis Daerah (IPD) Bentong berjaya menahan suspek dalam satu sekatan jalan raya di kilometer 17,  Jalan Genting Highlands menghala ke kuala lumpur.

Ketua Polis Daerah Bentong, Superintenden Zaiham Mohd kahar berkata, hasil pemeriksaan ke atas kenderaan tersebut, pihak polis telah menjumpai sebuah kotak di bahagian belakang tempat duduk penumpang.

Pemeriksaan lanjut di dalam kotak tersebut oleh pihak polis menjumpai lima ketulan mampat dibalut dengan pembungkus berwarna keemasan dan plastik lutsinar setiap satunya dipercayai mengandungi dadah merbahaya jenis ganja dengan berat keseluruhan rampasan sebanyak 5,127.42 gram.

(Dadah dan wang tunai yang dirampas Polis)

Polis menganggarkan nilai dadah yang dirampas RM12,500; boleh menampung bekalan kepada lebih 5,000 penagih.

Hasil ujian saringan awal air kencing ke atas suspek tersebut didapati positif dadah jenis methamphetamine, suspek ditahan reman selama tujuh hari sehingga 8 Mac 2022 bawah Seksyen 39B Akta Dadah Berbahaya 1952.


Permohonan Isa Samad peroleh sementara pasport didengar 9 Mac

Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.Bagaimanapun Mohd Isa hanya perlu menjalani hukuman penjara 6 tahun sahaja setelah Hakim Datuk Mohd Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.Hakim Mohd Nazlan membuat keputusan itu setelah mendapati pendakwaan berjaya membuktikan kes terhadap kesemua pertuduhan ke atas Mohd Isa.Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Feb 2021. - BERNAMA


Saman Najib terhadap kerajaan satu serangan sampingan dalam kes jenayahnya - AGC

KUALA LUMPUR, 1 Mac - Kerajaan Malaysia mendakwa saman RM1.9 juta yang dikemukakan Datuk Seri Najib Tun Razak terhadap kerajaan dan bekas Peguam Negara Tan Sri Tommy Thomas adalah satu tindakan yang menyalahgunakan proses mahkamah dan wajar dibatalkan.Saman terbabit berkaitan dakwaan bekas perdana menteri itu bahawa Thomas melanggar kuasa dalam jawatan awam apabila mendakwanya di mahkamah dengan tuduhan membabitkan dana 1Malaysia Development Berhad (1MDB).Dalam afidavit jawapan difailkan kerajaan bagi membatalkan saman Najib yang diikrarkan oleh Timbalan Pendakwa Raya Ahmad Akram Gharib, menyatakan bahawa tuntutan saman sivil Najib itu adalah satu serangan sampingan terhadap perbicaraannya di mahkamah jenayah.“Saya sesungguhnya percaya tindakan plaintif (Najib) ini menyalahgunakan proses mahkamah bertujuan sebagai serangan sampingan terhadap pertuduhan jenayah terhadapnya, yang dibuat dalam bidang kuasa berbeza (mahkamah sivil),” kata Ahmad Akram dalam afidavit itu yang difailkan Jabatan Peguam Negara (AGC) yang mewakili kerajaan.Menurutnya, dakwaan Najib bahawa terdapat perkembangan baharu dalam skandal penyelewengan dana 1MDB, perlu dibangkitkan dalam perbicaraan jenayah dan bukannya melalui saman.

Pada 22 Okt tahun lepas Najib memfailkan saman terhadap Thomas dan kerajaan berhubung dakwaan menyalahgunakan kuasa untuk mendakwanya dalam kes 1MDB, International Petroleum Investment Company (IPIC), salah guna kuasa dan pengubahan wang haram, dan menuntut ganti rugi lebih RM1.9 juta.Ahli Parlimen Pekan itu mendakwa pertuduhan-pertuduhan yang dikenakan terhadapnya, sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.Beliau mendakwa, pada 2015, Thomas telah bertemu dengan Tun Dr Mahathir Mohamad untuk membincangkan kesalahan-kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.Sementara itu, Thomas dalam afidavit jawapannya pada 3 Feb lepas, menegaskan beliau menetapkan pertuduhan berkaitan 1MDB terhadap Najib selepas yakin bahawa ada kes yang kukuh.Beliau berkata Suruhanjaya Pencegahan Rasuah Malaysia (SPRM) sudah menyiasat dan menyediakan kertas siasatan mengikut undang-undang dan amalan sedia ada.“Itulah sahaja pertimbangannya… Dakwaan bahawa saya membentuk pendapat mengenai Najib sudah bersalah sebelum saya memegang jawatan sebagai Peguam Negara lagi, adalah tidak benar. Beliau berkata dalam apa jua keadaan, ia juga tidak relevan dengan kuasa budi bicaranya (untuk menjalankan atau memberhentikan apa-apa prosiding mengenai suatu kesalahan) di bawah Perkara 145 (3) Perlembagaan Persekutuan.“Begitu juga dalam apa jua keadaan, pendapat peribadi saya tidak relevan dengan penggunaan budi bicara saya untuk menetapkan pertuduhan terhadap beliau, salah satunya di mana beliau sudah didapati bersalah oleh Mahkamah Tinggi, dan disahkan oleh Mahkamah Rayuan,” dakwa Thomas.Mahkamah Tinggi menetapkan 15 April untuk pengurusan kes itu. - BERNAMA


Bank digesa tingkatkan sistem keselamatan perbankan internet

SHAH ALAM, 1 Mac - Polis memohon kerjasama dari pihak bank supaya mempertingkatkan sistem keselamatan perbankan dalam talian yang ditawarkan agar tidak dapat digodam oleh penjenayah siber.Ketua Polis Selangor Datuk Arjunaidi Mohamed berkata gesaan itu susulan trend peningkatan jenayah penipuan dalam talian dan jenayah siber sepanjang tempoh Januari hingga Februari tahun ini.Katanya, selain tahap kesedaran dan sikap mangsa sendiri, peningkatan kes turut berpunca daripada betapa mudahnya pihak scammer atau penipu membuka akaun individu untuk dijadikan keldai akaun. "Ia termasuk dengan mudah mendaftarkan nama individu yang menjadi keldai di Suruhanjaya Syarikat Malaysia (SSM) kemudian membuka akaun bank atas nama syarikat atau perniagaan keldai tersebut. "Akaun-akaun keldai ini kemudian digunakan untuk memindahkan puluhan, ratusan malahan jutaan ribu ringgit daripada akaun mangsa. "Selain itu, terdapat juga penjenayah siber yang berjaya menggodam e-mel dan sistem perbankan Internet mangsa hingga pengeluaran wang daripada akaun mangsa dibuat tanpa pengetahuan mangsa," katanya menerusi kenyataan hari ini.

Oleh itu, Arjunaidi berkata jika terdapat permohonan penukaran nama pengguna (ID) melalui e-mel atau lain-lain perubahan dalam urusan perbankan Internet yang mencurigakan, pihak bank perlu menyemak semula dengan pemilik akaun individu atau syarikat untuk pengesahan. “Pihak bank juga perlu mewujudkan satu sistem semak dan imbang yang lebih ketat bagi semua urusan perbankan Internet atau perbankan elektronik (e-banking) bagi mengelak akaun-akaun keldai digunakan secara berleluasa oleh penjenayah untuk memindahkan wang hasil perbuatan jenayah,” katanya.Menurutnya, sepanjang tempoh dua bulan pertama tahun ini sebanyak 549 kertas siasatan jenayah komersil dibuka oleh Jabatan Siasatan Jenayah Komersil Selangor."Dari jumlah tersebut, sebanyak 405 kertas siasatan berkaitan jenayah penipuan dalam talian dan jenayah siber dibuka yang membabitkan jumlah kerugian RM33.7 juta."Apa yang membimbangkan, terdapat mangsa dan syarikat perniagaan mengalami kerugian ratusan malah jutaan ribu ringgit akibat ditipu oleh scammer secara dalam talian, e-mel atau butiran perbankan dalam talian mereka digodam oleh penjenayah siber," katanya.


SPRM kesan 7,208 kes suapan dengan jumlah kerugian RM2.3 bilion ekoran kecurian elektrik

PUTRAJAYA, 1 Mac- Suruhanjaya Pencegahan Rasuah Malaysia (SPRM) berjaya menumpaskan sindiket melombong bitcoin yang menawarkan suapan antara RM3,000 hingga RM300,000 kepada pegawai Tenaga Nasional Berhad (TNB) agar tindakan penguatkuasaan tidak diambil terhadap mereka.Ketua Pesuruhjaya SPRM, Tan Sri Azam Baki berkata, kerjasama strategik antara SPRM dan TNB menerusi Ops Power yang bermula sejak 2018 itu berjaya mengesan 7,208 kes dengan jumlah kerugian RM2.3 bilion dicatatkan ekoran kecurian elektrik.Daripada jumlah itu katanya, sebanyak 998 premis terlibat dengan kecurian elektrik dan jumlah wang rasuah berjumlah RM2.4 juta.Dalam pada itu, Azam turut memaklumkan, seramai 18 daripada 23 lelaki warga tempatan berumur 30 hingga 60 tahun telah ditahan bagi membantu siasatan manakala lima lagi akan ditahan selepas mereka sembuh dari Covid-19.“Selain itu, sebanyak 1,157 mesin bernilai RM2.3 juta turut disita di samping RM82,000 e-wallet, mata wang crypto bernilai AS$25,893.46 dan lima buah kereta,” katanya.Azam berkata, pihaknya akan membuat pemantauan secara berterusan bagi mengekang aktiviti tersebut daripada terus berleluasa demi kepentingan semua pihak.

(Azam (tengah) bersama Baharin (kanan) dan Abdul Razib (kiri) menunjukkan mesin bitcoin yang disita di Ibu Pejabat SPRM pada Selasa)

Mengulas berhubung sindiket berkanaan, Azam berkata,pengusaha bitcoin akan berunding dengan pegawai TNB semasa operasi dijalankan dan pembayaran rasuah itu dilakukan menerusi bayaran secara tunai atau menggunakan ‘crypto currency’ secara bulanan.“Aktiviti mencuri bekalan elektrik dikenal pasti menggunakan peralatan khas atau penebat elektrik secara terus selain cara ‘tapping’ daripada bekalan elektrik pengguna lain bagi mengurangkan jumlah penggunaan elektrik bulanan premis terlibat.“Sindiket ini menggunakan mesin melombong bitcoin dari luar negara yang dibawa masuk melalui Pelabuhan Klang dan diisytiharkan sebagai peralatan IT,” katanya ketika sidang media Ops Power di Ibu Pejabat SPRM pada Selasa.Hadir sama, Ketua Pegawai Eksekutif TNB, Datuk Ir Baharin Din dan Ketua Pegawai Eksekutif Suruhanjaya Tenaga, Abdul Razib Dawood.


SPRM sahkan beku aset babitkan wang dan rumah Rohana Rozhan di London

PUTRAJAYA, 1 Mac- Suruhanjaya Pencegahan Rasuah Malaysia (SPRM) mengesahkan telah membekukan aset melibatkan wang dan rumah Datuk Rohana Rozhan di London berjumlah kira-kira AS$10 juta dolar.Tindakan berkenaan diambil SPRM susulan pendedahan bekas pegawai bank Goldman Sachs Group Inc, Tim Leissner berhubung skandal 1Malaysia Development Berhad (1MDB).Ketua Pesuruhjayanya, Tan Sri Azam Baki menjelaskan, tindakan itu diambil di bawah Akta Pencegahan Pengubahan Wang Haram dan Pembiayaan Keganasan (AMLA 2001)."Tindakan pembekuan aset atau wang telah dibuat. Tindakan selanjutnya kami akan terus siasat dan kembalikan wang kepada negara."Jumlah yang kami cari ialah kira-kira AS$10 juta dan kami melakukan pembekuan dalam jumlah itu terhadap wang dan aset."Aset itu berkaitan dengan rumah di London dan wang terlibat," katanya dalam satu sidang media di Putrajaya pada Selasa.Sementara itu, Azam tidak menolak kemungkinan Rohana akan dipanggil semula sekiranya perlu.Katanya, dalam masa sama, SPRM juga akan turut mengambil keterangan individu lain yang berkaitan untuk membantu melengkapkan siasatan."Kes ini kita akan panggil juga individu lain, tetapi buat masa ini saya tidak boleh dedahkan nama individu terlibat dan juga perkara lain akan melibatkan kerjasama pihak Jabatan Peguam Negara (AGC) untuk mendapatkan beberapa lagi keterangan pihak AS," katanya.

(Bekas Ketua Pegawai Eksekutif, Astro Malaysia Holdings Berhad, Datuk Rohana Rozhan /Gambar BERNAMA)

Semalam, media melaporkan SPRM mengambil keterangan Rohana untuk siasatan mengikut Seksyen 4(1) AMLA 2001 dan ia disahkan bekas CEO itu dalam kenyataan media melalui firma guaman Valen, Oh & Partners."Saya merujuk kepada dakwaan terhadap saya dipaparkan dalam media. Saya hadir di pejabat SPRM dan memberikan kerjasama penuh dalam siasatan mereka," kata Rohana dalam kenyataan ringkas berkenaan.


Siasatan terhadap Datuk Rohana Rozhan, tidak melibatkan PDRM

GEORGE TOWN, 1 Mac- Polis Diraja Malaysia (PDRM) tidak akan menyiasat laporan terhadap bekas Ketua Pegawai Eksekutif, Astro Malaysia Holdings Berhad, Datuk Rohana Rozhan. Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, siasatan akan dilakukan pihak Suruhanjaya Pencegahan Rasuah Malaysia (SPRM). "Berkenaan dengan siasatan kes yang melibatkan bekas Ketua Pegawai Eksekutif, Astro Datuk Rohana Rozhan, pihak polis telah menyerahkan perkara ini kepada pihak SPRM dalam siasatan mereka untuk menentukan kesahihan tohmahan yang telah dibuat oleh pihak sebelah sana (Leissner). Bagi pihak PDRM kita buat masa ini tiada siasatandijalankan dan kita melihat apa kemungkinan yang ada, akhirnya oleh pihak SPRM", katanya.Beliau menyatakannya selepas merasmikan Persidangan Pendakwaan dan Penguatkuasaan ATIPSOM antara jabatan peguam negara dan agensi penguatkuasaan 2022 di George Town.

(Bekas Ketua Pegawai Eksekutif, Astro Malaysia Holdings Berhad, Datuk Rohana Rozhan /gambar fail)

Semalam, Rohana hadir di ibu pejabat SPRM di Putrajaya untuk diambil keterangan.Ia bagi membantu siasatan berhubung dakwaan bekas pegawai bank Goldman Sachs Group Inc, Tim Leissner mengaitkannya dalam pembelian sebuah rumah di London bernilai lebih RM41.8 juta menggunakan wang 1MDB.Terdahulu, perbicaraan kes 1MDB di Amerika Syarikat bertukar sensasi selepas Leissner memberi keterangan yang dia mempunyai hubungan dengan Rohana.Memetik laporan Bloomberg, ketika ditanya oleh pendakwa, Drew Rolle mengenai hubungan berkenaan, Leissner berkata, hubungannya dengan Rohana berlanjutan sejak 2003 hingga 2013. Hubungan mereka kemudiannya berakhir apabila Leissner berkahwin dengan selebriti, Kimora Lee.Leissner turut ditanya sama ada dia pernah memberikan sejumlah wang diterimanya ketika bekerja dengan 1MDB dan mengakui berbuat demikian, malah membelikan kekasihnya rumah pada 2013 selepas Rohana mengancam mendedahkan pembabitannya dalam 1MDB.Leissner mengaku bersalah pada 2018 kerana terbabit dalam pelanggaran undang-undang antirasuah Amerika Syarikat dan konspirasi pengubahan wang.


Pengubahan wang haram: Bekas pemilik syarikat dipenjara tiga tahun, denda RM1.14 JUTA

SHAH ALAM, 28 Februari- Seorang bekas pemilik sebuah syarikat percetakan dihukum penjara tiga tahun dan denda berjumlah RM1.14 juta oleh Mahkamah Sesyen di sini hari ini selepas didapati bersalah atas pertuduhan pengubahan wang haram dan menyembunyikan RM1,798,732.59 milik seorang wanita.Hakim Yang Zaimey Yang Ghazali menjatuhkan hukuman itu ke atas S.Vinoad, 33, selepas mendapati pembelaan gagal menimbulkan keraguan yang munasabah terhadap kes pendakwaan.Mahkamah menjatuhkan hukuman penjara dua tahun bagi kesalahan menyembunyikan wang dan penjara tiga tahun serta denda masing-masing RM420,000 dan RM720,000 untuk pertuduhan pengubahan wang haram. Tertuduh, yang kini tidak bekerja, diperintah menjalani hukuman itu secara serentak mulai hari ini dan jika gagal membayar denda, dia terpaksa meringkuk di dalam penjara selama dua tahun lagi.Mengikut pertuduhan, Vinoad didakwa dengan curangnya menyembunyikan wang warga emas wanita berusia 62 tahun itu di dalam akaun bank atas nama syarikat Five Elements Services miliknya.Dia didakwa melakukan kesalahan itu di Hong Leong Islamic Bhd di Jalan Tengku Ampuan Zabidah 9/D, Seksyen 9 Shah Alam, Selangor pada 9 Mac 2018 mengikut Seksyen 424 Kanun Keseksaan yang membawa hukuman maksimum penjara lima tahun atau dengan denda atau kedua-duanya. Vinoad juga didapati bersalah atas dua pertuduhan memindahkan wang ke dalam akaun simpanan milik beberapa individu daripada akaun bank semasa Five Elements Services bagi transaksi masing-masing RM85,000 dan RM144,000.00 yang merupakan hasil daripada aktiviti haram.Dia didakwa  melakukan perbuatan itu di CIMB Bank Berhad cawangan Pelabuhan Klang, Jalan Chungah, Off Jalan Sekolah, Port Klang, Selangor pada 12 Feb 2018.Tertuduh didakwa mengikut Subsekyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang membawa hukuman maksimum penjara 15 tahun dan denda lima kali nilai hasil aktiviti haram atau peralatan kesalahan atau RM5 juta, mengikut mana lebih tinggi.Ibu saudara Vinoad, M.Manimala, 47, pula dihukum penjara lima tahun dan denda RM30,000 selepas didapati bersalah menipu mangsa sama untuk mempercayai bahawa terdapat promosi simpanan tetap dengan kadar faedah 4.38 peratus oleh Hong Leong Bank.Perbuatan itu telah mendorong mangsa memindahkan wang RM1,798,732.59 ke dalam akaun bank atas nama Five Elements Services.Dia didakwa melakukan kesalahan itu di Hong Leong Islamic Bhd di Jalan Tengku Ampuan Zabidah 9/D pada 8 Feb 2018 mengikut Seksyen 420 Kanun Keseksaan yang membawa hukuman maksimum penjara 10 tahun dan sebatan dan denda.Mahkamah memerintahkan tertuduh, yang juga bekas eksekutif  di sebuah bank, menjalani hukuman penjara setahun jika gagal membayar denda.Terdahulu, peguam Vemal Arasan dan Saravanan yang mewakili Vinoad dan Manimala memohon  penangguhan pelaksanaan hukuman sementara menunggu rayuan di Mahkamah Tinggi.Timbalan Pendakwa Raya Mohd Afiq Zuber membantah permohonan itu dan meminta mahkamah menjatuhkan hukuman setimpal ke atas tertuduh kerana mangsa kes tersebut mengalami kerugian jutaan ringgit.Bagaimanapun, mahkamah membenarkan penangguhan pelaksanaan hukuman namun menaikkan jumlah jaminan kepada RM5,000 bagi setiap tertuduh.Seramai 12 saksi pendakwaan dan dua saksi pembelaan memberi keterangan dalam perbicaraan kes itu yang bermula pada Disember 2018.-BERNAMA


SPRM ambil keterangan bekas eksekutif kanan stesen televisyen bersatelit sekali lagi

PUTRAJAYA, 28 Februari- Suruhanjaya Pencegahan Rasuah Malaysia (SPRM) sekali lagi mengambil keterangan; bekas eksekutif kanan sebuah syarikat televisyen bersatelit susulan pendedahan berhubung pemberian sebuah rumah di London bernilai AS$10 juta dalam perbicaraan kes 1Malaysia Development Bhd (1MDB) di Amerika Syarikat.Menurut sumber, wanita itu hadir ke Ibu Pejabat SPRM kira-kira pukul 9.00 pagi dan proses mengambil keterangan berlangsung selama tiga jam.“SPRM ambil keterangan beliau sekali lagi hari ini bagi mendapatkan penjelasan lanjut berhubung beberapa perkara. Terdapat beberapa dokumen yang SPRM ambil daripada beliau bagi membantu siasatan,” katanya.Wanita itu telah memberi keterangan kepada SPRM Khamis lepas yang berlangsung selama sembilan jam bagi membantu siasatan berkaitan isu tersebut yang disebut dalam perbicaraan kes 1MDB di Amerika Syarikat.SPRM memaklumkan kes itu disiasat mengikut Seksyen 4(1) Akta Pencegahan Pengubahan Wang Haram dan Pembiayaan Keganasan 2001.

(Bekas eksekutif kanan televisyen bersatelit itu dikatakan mempunyai hubungan dengan bekas pegawai bank Goldman Sachs Group Inc Tim Leissner sejak 2003 hingga 2013 dan berakhir apabila Leissner berkahwin dengan selebriti Kimora Lee/Foto Google)

Isu berkaitan rumah di London dan nama bekas eksekutif kanan itu disebut oleh bekas pegawai bank Goldman Sachs Group Inc Tim Leissner yang mendakwa mereka mempunyai hubungan sejak 2003 hingga 2013 dan berakhir apabila Leissner berkahwin dengan selebriti Kimora Lee.Leissner telah mengaku bersalah pada 2018 kerana terbabit dalam pelanggaran undang-undang antirasuah Amerika Syarikat dan konspirasi pengubahan wang.-BERNAMA


Penuntut universiti didenda RM4,000 buat hantaran jelik hina Agong, PDRM

KUALA LUMPUR, 28 Februari- Seorang penuntut jurusan sains komputer di sebuah universiti didenda RM4,000 oleh Mahkamah Sesyen di sini hari ini kerana membuat dan menghantar komunikasi jelik berunsur penghinaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Polis Diraja Malaysia (PDRM) di laman Twitter, tahun lepas.Hakim M. M. Edwin Paramjothy menjatuhkan hukuman itu ke atas Nur Azira Azman, 22, selaku Orang Kena Saman (OKS) selepas dia mengaku bersalah terhadap pertuduhan itu.Mahkamah turut memerintahkan OKS menjalani hukuman penjara enam bulan, sekiranya dia gagal membayar denda itu. Dia membayar denda itu.Nur Azira didakwa membuat dan memulakan penghantaran komunikasi itu menggunakan aplikasi Twitter @nuraziraazmann dengan niat untuk menyakitkan hati orang lain, pada 2.59 pagi, 20 April 2021.Hantaran itu kemudian telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman di sini pada 1.30 petang, pada hari yang sama.Pertuduhan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama yang membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.Terdahulu, Timbalan Pendakwa Raya Najihah Farhana Che Awang memohon hukuman setimpal bagi memberi pengajaran kepada OKS.Bagaimanapun, peguam Mahajoth Singh yang mewakili Nur Azira memohon mahkamah mengenakan hukuman ringan kerana anak guamnya telah memberikan kerjasama baik sepanjang siasatan selain menyesal atas perbuatannya itu.-BERNAMA


Polis kesan penunggang motosikal berkuasa tinggi menunggang secara berbahaya

BALIK PULAU, 28 Februari - Polis telah mengenal pasti sekumpulan individu yang menunggang motosikal berkuasa tinggi secara berbahaya di Jambatan Sultan Abdul Halim Mu’adzam Shah, dekat sini yang aksi mereka dirakam dan ditularkan di media sosial, semalam.Ketua Polis Daerah Barat Daya Supt Kamarul Rizal Jenal berkata berdasarkan rakaman video itu pihaknya telah mengenal pasti nombor pendaftaran motosikal yang merakam dan terlibat di dalam aksi berbahaya tersebut."Ekoran kejadian itu, pihak kami menerima satu laporan polis dan sekarang ini kita sedang mengesan penunggang-penunggang motosikal tersebut bagi membantu siasatan. Kes itu disiasat mengikut Seksyen 42(1) Akta Pengangkutan Jalan 1987,” katanya dalam kenyataan hari ini.

(Dua individu sedang menunggang motosikal berkuasa tinggi secara berbahaya/Foto tular media sosial)

Beliau turut meminta kerjasama orang ramai yang mempunyai maklumat berhubung kejadian itu agar menghubungi pegawai penyiasat Inspektor Hamizah Ahmad Rosli di talian 013-2064 682 bagi membantu siasatan.Terdahulu satu rakaman video berdurasi kira-kira 45 saat tular di media sosial memaparkan penunggang dua motosikal berwarna merah dan biru melakukan aksi ‘wheelie’ pada kelajuan tinggi iaitu lebih 280 kilometer sejam (km/j). - BERNAMA


Polis Selangor buka siasatan, video tular lelaki tumbuk pemandu van

(video tular kejadian di Jalan PUJ 3, Puncak Jalil/FOTO media sosial)

SERDANG, 28 Februari- Polis telah membuka kertas siasatan bawah seksyen 323/506 Kanun Keseksaan berhubung kes kejadian pukul melibatkan dua lelaki di Jalan PUJ 3, Taman Puncak Jalil, Seri Kembangan di sini.Video berdurasi 21 saat itu dikatakan berlaku semalam dan tular di media sosial.Menurut Ketua Polis Daerah Serdang, Assisten Komisioner AA Anbalagan, pihaknya telah mengesan rakaman video itu semalam di Facebook."Video menunjukkan satu lelaki yang menaiki sebuah kenderaan jenis Proton Saga BLM telah memukul seorang pemandu van berwarna putih," menurut kenyataan itu.

Jelas Anbalagan menerusi rakaman video tersebut, kelihatan lelaki tersebut telah mengeluarkan kata-kata "nak lagi tak, nak lagi tak" sambil menumbuk mangsa beberapa kali dan juga telah menarik keluar mangsa dari van sehingga ke tengah jalan."Punca kejadian masih tidak dapat dipastikan kerana sehingga kini (kenyataan dikeluarkan) tiada sebarang laporan polis dibuat oleh kedua-dua pihak," tulis kenyataan itu.Polis memohon kerjasama dari individu yang terlibat dalam kejadian tersebut, saksi atau orang awam yang mempunyai maklumat mengenai kejadian itu tampil membantu siasatan dengan menghubungi Bilik Gerakan IPD Serdang di talian 03-80742222.


Rasuah: Bekas Timbalan Pengarah DBKL kekal lepas bebas

KUALA LUMPUR, 28 Februari- Bekas Timbalan Pengarah Kanan Dewan Bandaraya Kuala Lumpur (DBKL) Sabudin Mohd Salleh melakukan sujud syukur sebaik sahaja Mahkamah Tinggi di sini hari ini mengekalkan keputusan melepas dan membebaskannya daripada pertuduhan menerima rasuah wang tunai RM150,000, empat tahun lepas.Pesuruhjaya Kehakiman Datuk Azhar Abdul Hamid membuat keputusan itu selepas menolak rayuan pihak pendakwaan terhadap keputusan Hakim Mahkamah Sesyen Kuala Lumpur pada 8 April tahun lepas, yang melepas dan membebaskan Sabudin daripada pertuduhan itu.Dalam penghakimannya, Azhar berkata mahkamah telah meneliti segala keseluruhan rekod rayuan, alasan penghakiman, hujahan bertulis dan lisan pihak perayu dan responden.“Saya mendapati bahawa mahkamah ini tiada alasan untuk mengubah atau mencampuri keputusan yang diberikan oleh Hakim Mahkamah Sesyen. Oleh itu, rayuan perayu (pendakwaan) ditolak,” kata Azhar.Pendakwaan dikendalikan Timbalan Pendakwa Raya Datuk Wan Shaharuddin Wan Ladin manakala peguam K.Theivaendran mewakili Sabudin ,60, selaku responden.Sementara itu, Wan Shaharuddin ketika ditemui media berkata pihak pendakwaan akan memfailkan rayuan di Mahkamah Rayuan berhubung keputusan Mahkamah Tinggi hari ini.Pada 13 April 2021, pihak pendakwaan memfailkan rayuan terhadap keputusan Hakim Mahkamah Sesyen yang melepas dan membebaskan Sabudin daripada pertuduhan rasuah di akhir kes pendakwaan.Seramai 10 saksi pendakwaan memberi keterangan pada perbicaraan kes itu.Sabudin, bekas Timbalan Pengarah Kanan (Awam) di Jabatan Kejuruteraan Awam dan Pengangkutan Bandar DBKL, didakwa menerima RM150,000 daripada pengarah sebuah syarikat sebagai dorongan untuk memperaku sijil bayaran kemajuan tuntutan yang dikemukakan oleh beberapa syarikat.Dia dituduh melakukan perbuatan itu di sebuah rumah di Ukay Perdana, di sini, antara 13 dan 19 Ogos 2018.Pertuduhan mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.- BERNAMA


Geng Gurun tumpas

KOTA KINABALU, 24 Februari- Polis menumpaskan ‘Geng Gurun’ yang dipercayai terlibat dalam jenayah pecah rumah dengan penahanan empat lelaki termasuk ketua kumpulan itu berusia 34 tahun, awal bulan ini.

Ketua Polis Daerah Kota Kinabalu ACP Mohd Zaidi Abdullah berkata lelaki yang berasal dari Gurun, Kedah itu, dipercayai bekas anggota tentera dibuang kerja kerana dadah dan beliau ditahan bersama suspek lain berumur dalam lingkungan 32 hingga 64 tahun dalam beberapa siri tangkapan.

Beliau berkata polis turut merampas pelbagai barangan curi antaranya barang kemas, komputer riba, beg berjenama dan barangan berharga lain bernilai RM520,000.

Katanya, geng yang aktif sejak enam bulan lepas itu dipercayai terlibat dalam 19 kes pecah rumah termasuk dua kes kecurian peti besi dan sepucuk pistol, serta beberapa kes pecah rumah di Tuaran, Kota Marudu dan Penampang.

"Modus operandi kumpulan itu adalah membuat pemerhatian terhadap rumah mewah di sekitar Kota Kinabalu yang dijadikan sasaran, apabila mereka yakin rumah itu tiada penghuni mereka akan masuk dengan melompat pagar dan membuka atau mengumpil pintu serta tingkap rumah.

"Barang berharga itu kemudian akan dilupuskan dengan dijual di kedai pajak gadai di Kota Kinabalu dan Kota Belud, selain dihantar kepada pembeli barangan curi di Ampang Selangor. Kes disiasat mengikut Seksyen 457 Kanun Keseksaan kerana pecah rumah," katanya pada sidang media pada Khamis.

Mohd Zaidi berkata enam lagi anggota geng berkenaan masih diburu, justeru, beliau meminta orang ramai yang mempunyai maklumat berkaitan untuk menghubungi pihak polis.


Dua lelaki ditahan tawar gelaran 'Datuk' dari istana

KUALA LUMPUR, 25 Februari- Polis menahan dua lelaki tempatan kerana disyaki terlibat sindiket menawarkan bantuan mendapatkan gelaran ‘Datuk’ dari Istana Negara dengan mengenakan bayaran sebanyak RM150,000.

Ketua Polis Daerah Brickfields ACP Amihizam Abdul Shukor berkata pihaknya menerima laporan daripada seorang lelaki iaitu pengarah di sebuah syarikat swasta berkenaan perkara itu.

“Mangsa telah diperkenalkan oleh kenalannya sorang lelaki dikenali dengan nama panggilan ‘Shahidi’ di Taman Tun Dr Ismail di sini.

“Semasa perjumpaan pada 26 Januari lepas, suspek telah menawarkan bantuan mendapatkan gelaran Datuk dari Istana Negara dengan harga tawaran sebanyak RM 150,000 kepada mangsa."

Beliau berkata mangsa bersetuju dengan tawaran itu dan pada hari sama telah membuat bayaran secara tunai berjumlah RM 40,000 dan diberitahu oleh suspek bahawa baki bayaran boleh diselesaikan setelah gelaran Datuk diperolehi oleh pengadu.

Amihizam berkata mangsa  dijanjikan gelaran Datuk pada 27 Jan lepas namun suspek gagal menunaikan janji dan memberi pelbagai alasan menyebabkan mangsa tidak berpuas hati dan rasa diri tertipu.

Beliau berkata sehubungan itu polis menahan kedua-dua lelaki yang disyaki di dua lokasi berasingan di Kedah semalam.

“Siasatan awal terhadap suspek lelaki berumur 48 tahun bekerja sebagai jurujual kereta adalah dalang utama dalam kes ini, yang mana suspek mendakwa pernah bekerja sebagai pengiring peribadi Istana di sebuah negeri dan mengakui telah berurusan dengan mangsa,” katanya.

Beliau berkata kes ini disiasat di bawah Seksyen 420 Kanun Keseksaan kerana tipu dan polis turut merampas dua telefon bimbit dan sekeping Kad Ahli Setia Diraja yang mencurigakan turut dirampas.

Menurutnya, kedua-dua suspek direman selama tiga hari sehingga Sabtu ini.


Jual walkie-talkie tidak diperakui MCMC, sebuah syarikat dan pengarah didenda RM4,000

KUALA LUMPUR, 24 Februari - Akibat menjual walkie-talkie tidak diperakui Suruhanjaya Komunikasi dan Multimedia (MCMC), sebuah syarikat menjual kelengkapan telekomunikasi dan pengarahnya masing-masing didenda RM4,000 oleh Mahkamah Sesyen di sini hari ini.Hakim M.M Edwin Paramjothy menjatuhkan hukuman itu selepas Syarikat V & C Infinity Enterprise Sdn Bhd dan pengarahnya, Alex Ooi Hee Choon, 29, selaku Orang Kena Saman (OKS) mengaku bersalah atas pertuduhan itu.Mahkamah memerintahkan Ooi dipenjara enam bulan sekiranya gagal membayar denda. Dia membayar denda itu.Mengikut pertuduhan, syarikat dan pengarah terbabit masing-masing didakwa menjual kelengkapan komunikasi iaitu dua unit walkie-talkie jenama Baofeng model UV-5RA dan tiga unit walkie-talkie jenama Baofeng model BF-888S yang tidak diperakui oleh Peraturan-peraturan Komunikasi dan Multimedia (Standard Teknik) 2000 di Pusat Perdagangan Persiaran Jalil 3, Bukit Jalil di sini, pada 10.30 pagi, 2 Okt 2019.Syarikat terbabit dan pengarahnya didakwa melakukan kesalahan itu di bawah Peraturan 16 (1)(b) Peraturan-peraturan Komunikasi dan Multimedia (Standard Teknik) 2000 yang dibaca bersama Peraturan 16 (3) Peraturan-peraturan sama yang boleh dihukum di bawah Peraturan 37 Peraturan-peraturan sama, yang memperuntukkan hukuman denda maksimum RM100,000 atau penjara maksimum enam bulan atau kedua-duanya.Terdahulu, Ooi yang tidak diwakili peguam memohon dikenakan hukuman ringan memandangkan dia telah mengaku bersalah sekali gus menjimatkan masa mahkamah selain syarikatnya mengalami kerugian selepas Perintah Kawalan Pergerakan (PKP).Pengawai Pendakwa MCMC, Mai Zairani Zainal Abidin berkata mengikut trend kes pada 2019 hingga 2020 yang membabitkan kesalahan dan peralatan sama, denda dikenakan ke atas pesalah antara RM1,000 hingga RM35,000.“Sehubungan itu, saya mohon OKS dikenakan hukuman setimpal yang bersifat pengajaran agar dia tidak mengulangi kesalahan sama,” katanya.Sementara itu, di Mahkamah Sesyen Petaling Jaya, pemandu lori, Mohd Razman Ramli, 32, mengaku bersalah atas pertuduhan membuat dan menghantar komunikasi lucah menerusi aplikasi WhatsApp kepada satu nombor telefon dengan niat untuk menyakitkan hati orang lain.Hantaran itu didakwa dilihat di sebuah rumah di Ara Damansara, pada 2.49 petang, 20 April 2020.Pertuduhan dikemukakan mengikut Seksyen 233 (1) (a) akta sama yang boleh dihukum di bawah Seksyen 233 (3) akta sama, yang membawa denda maksimum RM50,000 atau penjara maksimum setahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas pensabitan.Hakim Norshila Kamaruddin menetapkan 10 Mac untuk mendengar fakta kes sebelum menjatuhkan hukuman. Kes itu dikendalikan Pegawai Pendakwa MCMC Nur Nazhzilah Mohd Hashim manakala Mohd Razman selaku OKS tidak diwakili peguam. - BERNAMA


Pekerja kontrak mengaku bersalah hantar komunikasi lucah

SEPANG, 24 Februari - Seorang pekerja kontrak hari ini mengaku bersalah di Mahkamah Sesyen di sini atas 12 pertuduhan menghantar komunikasi lucah dengan niat menyakitkan hati orang lain melalui aplikasi WhatsApp dan laman sosial Facebook antara 2018 dan 2019.Muhammad Hakim Habibullah, 31, didakwa secara sedar membuat dan memulakan penghantaran komunikasi bersifat lucah melalui aplikasi WhatsApp dan memuat naik kandungan sama di laman Facebook miliknya antara 21 Sept 2018 dan 23 Jun 2019.Pertuduhan mengikut Seksyen 233 (1) (a) Akta Komunikasi dan Multimedia 1998 (Akta 588) yang memperuntukkan hukuman denda maksimum RM50,000 atau penjara tidak lebih setahun atau kedua-duanya sekali jika sabit kesalahan.Hakim Noorhisham Mohd Jaafar membenarkan Muhammad Hakim diikat jamin RM1,000 dengan seorang penjamin bagi setiap pertuduhan dan menetapkan 30 Mac untuk menjatuhkan hukuman. Muhammad Hakim yang tidak diwakili peguam memohon jaminan dikurangkan kerana tidak mampu membayarnya akibat tiada pekerjaan tetap serta perlu menanggung ibunya, selain memohon untuk diwakili peguam dari Yayasan Bantuan Guaman Kebangsaan (YBGK).Pendakwaan dikendalikan Pegawai Pendakwa Suruhanjaya Komunikasi dan Multimedia (MCMC) Nazrul Nizam Mohd Zameri. - BERNAMA


Peguam positif COVID-19, bicara kes rasuah Bung Moktar, isteri ditangguh

(Bung Moktar Radin dan isterinya Zizie Izette ketika di Mahkamah Sesyen Kuala Lumpur)

KUALA LUMPUR, 24 Februari - Mahkamah Sesyen di sini hari ini menangguhkan perbicaraan kes rasuah dihadapi Ahli Parlimen Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad berhubung pelaburan unit amanah Public Mutual Berhad setelah seorang peguam yang mewakili Zizie Izette disahkan positif COVID-19.Peguam Ridha Abdah Subri yang hadir bagi pihak Bung Moktar dan Zizie Izette memberitahu Hakim Rozina Ayob bahawa peguam itu yang mewakili tertuduh kedua (Zizie Izette) telah disahkan positif pada 20 Feb dan dikuarantin hingga 26 Feb ini."Seorang lagi peguam yang mewakili Zizie Izette iaitu Datuk K.Kumaraendran dan M. Athimulan yang mewakili Bung Moktar adalah kontak rapat kepada peguam berkenaan serta kedua-dua peguam itu turut dikuarantin," kata Ridha Abdah. Pasangan suami isteri itu hadir pada prosiding hari ini.Hari ini ditetapkan untuk mendengar permohonan pendakwaan untuk menyoal balas seorang saksi utamanya, Norhaili Ahmad Mokhtar, 45, yang juga saksi pendakwaan ke-25 dalam perbicaraan kes rasuah berkenaan.Rozina kemudian menetapkan 3 Mac ini untuk mendengar permohonan pendakwaan yang dibuat mengikut Seksyen 154 Akta Keterangan 1950.Prosiding itu turut dihadiri Timbalan Pendakwa Raya Law Chin How. Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette, atas sebab sama dan di tempat sama pada 19 Jun 2015.Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.- BERNAMA


Rokok dan arak bernilai RM152 ribu berjaya dirampas

(Seorang lelaki berusia 60 tahun ditahan serta 531 karton rokok dan 688 liter arak dirampas dalam Op Kontraban)

GEORGE TOWN, 24 Februari - Pasukan Polis Marin (PPM) Wilayah Satu berjaya mematahkan taktik cuba mengaburi mata pihak berkuasa dengan menyimpan rokok dan arak tidak bercukai dalam sebuah stor dan semak di belakang rumah di Pantai Acheh, Balik Pulau di sini, semalam.Komander PPM Wilayah Satu, Asisten Komisioner Shamsol Kassim berkata, pihaknya menemui 531 karton rokok dan 688 liter arak dengan jumlah keseluruhan rampasan dianggarkan bernilai RM152,717.00 menerusi Op Kontraban.Katanya, operasi dijalankan pada 6.00 petang itu dijalankan hasil risikan dan pemantauan pasukannya selama sebulan di lokasi berkenaan."Dalam serbuan di sebuah rumah tersebut, seorang lelaki berusia 60 tahun ditahan."Hasil serbuan itu, sebanyak 102, 600 batang rokok dan 688 liter tidak bercukai dirampas," katanya pada sidang media hari ini.Mengulas lanjut, Shamsol berkata, siasatan mendapati bekalan yang dirampas dipercayai untuk pasaran ke kedai runcit berdekatan di kawasan berkenaan.Kes disiasat bawah Seksyen 135(1)(d) Akta Kastam 1967.


AGC tolak representasi isteri ahli politik untuk gugur pertuduhan edar, tanam kanabis

KUALA LUMPUR, 23 Februari - Jabatan Peguam Negara (AGC) menolak representasi yang dikemukakan oleh isteri bekas Ketua Pemuda Bersatu Adam Asmuni bagi menggugurkan tiga pertuduhan mengedar dan menanam dadah jenis kanabis yang dihadapinya.Timbalan Pendakwa Raya Nurul Ameera Sam memaklumkan perkara itu semasa kes Lyiana Roslee disebut di hadapan Majistret Farah Nasihah Anuar di Mahkamah Majistret Ampang di sini hari ini.“Pihak pembelaan telah menghantar representasi dan ia ditolak, maka pertuduhan terhadap Lyiana masih kekal di bawah Seksyen 39B Akta Dadah Berbahaya 1952,” katanya yang turut memohon satu tarikh untuk menyediakan izin bagi memindahkan kes pasangan suami isteri itu ke Mahkamah Tinggi.Peguam Nur Mustanir Md Nor, yang mewakili Lyiana dan turut menyebut bagi pihak peguam Adam yang tidak dapat hadir ke mahkamah, berkata beliau dimaklumkan bahawa laporan kimia sudah siap namun kes itu masih belum dipindahkan.“Saya mohon tarikh sebutan terakhir hanya untuk memindahkan kes ini ke Mahkamah Tinggi memandangkan penyediaan izin di pihak pendakwaan tidak melibatkan proses yang rumit kerana laporan kimia telah siap,” katanya.Mahkamah menetapkan 11 Mac untuk sebutan kes.Adam tidak mengemukakan representasi kepada AGC dan hanya Lyiana yang berbuat demikian pada tahun lepas.Lyiana, 35, dan Adam, 36, didakwa pada 16 Feb 2021 namun tiada pengakuan direkodkan kerana kes itu melibatkan hukuman mati yang terletak di bawah bidang kuasa Mahkamah Tinggi.Mengikut pertuduhan pertama dan kedua, mereka didakwa mengedar 1.58 kilogram kanabis dan 7.87 liter cecair dadah jenis sama di sebuah rumah di Duta Residensi, Ampang pada 7.30 malam 20 Jan 2021.Bagi kedua-dua kesalahan, ahli perniagaan serta suri rumah itu didakwa mengikut Seksyen 39(B)(1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama dibaca bersama Seksyen 34 Kanun Keseksaan yang membawa hukuman penjara seumur hidup atau gantung sampai mati dan jika tidak dihukum mati, hendaklah disebat tidak kurang 15 kali, jika sabit kesalahan.Mereka juga didakwa menanam sembilan pokok disyaki ganja di tempat, tarikh serta masa sama mengikut Seksyen 6B(1)(a) Akta Dadah Berbahaya dan boleh dihukum mengikut Seksyen 6(A)(3) dibaca bersama Seksyen 34 Kanun Keseksaan yang membawa hukuman penjara seumur hidup dan sebatan tidak kurang daripada enam kali, jika sabit kesalahan. - BERNAMA


KPDNHEP tumpaskan aktiviti seleweng minyak diesel bersubsidi

PUTRAJAYA, 23 Februari- Dua siri serbuan yang dilakukan Kementerian Perdagangan Dalam Negeri dan Hal Ehwal Pengguna (KPDNHEP) berjaya menumpaskan aktiviti penyelewengan minyak diesel bersubsidi.Serbuan dilakukan ke atas sebuah stesen minyak beralamat di Jalan Pintasan Dengkil - Putrajaya, Dengkil, Selangor serta satu kawasan tapak pembinaan terletak bersebelahan stesen minyak tersebut yang disyaki menjalankan aktiviti berkenaan.Serbuan yang bermula pada jam 9.00 pagi itu dengan kekuatan seramai sembilan anggota Penguat Kuasa KPDNHEP, Putrajaya hasil risikan yang telah dilakukan sejak sebulan yang lalu.Ketika serbuan dilakukan, sebuah lori yang telah diubah suai ditemukan sedang diisi minyak diesel bersubsidi di salah sebuah pam stesen minyak berkenaan.Hasil pemeriksaan lanjut mendapati, minyak diesel yang diisi ke dalam tangki yang juga telah diubahsuai pada lori berkenaan disyaki disalurkan terus ke sebuah tangki di kawasan tapak pembinaan, menerusi saluran separa kekal bawah tanah.Susulan itu, 64,400 liter minyak diesel daripada dua buah tangki disita.

Turut disita sebuah lori berkapasiti empat tan, saluran paip getah, sebuah 'compressor', satu set dekoder CCTV dan invois resit jualan berserta dokumen perniagaan yang lain bagi tujuan siasatan lanjut.Nilai keseluruhan rampasan dianggarkan berjumlah lebih RM178,347.85.Dua lelaki warga tempatan masing-masing berumur 35 tahun yang mengaku sebagai pengurus dan penyelia tapak pembinaan berkenaan turut ditahan bagi membantu siasatan.Kes disiasat bawah Akta Kawalan Bekalan 1961.Jika sabit kesalahan boleh didenda tidak lebih RM1 juta bagi orang perseorangan atau penjara tidak melebihi tiga tahun atau kedua-duanya sekali.Manakala bagi syarikat sekiranya sabit kesalahan, boleh didenda tidak melebihi RM3 juta.Menurut KPDNHEP, syarikat tersebut turut disiasat di bawah Seksyen 4 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.


Pengawal keselamatan didakwa tipu lelaki bebaskan tunang dari pusat pemulihan dadah.

JOHOR BAHRU, 23 Februari- Seorang poengawal keselamatan Agensi Anti Dadah Kebangsaan (AADK) dihadapkan Ke Mahkamah Sesyen di sini atas tuduhan memperdayakan seorang lelaki untuk memberi RM5,500 bagi membantu membebaskan tunangnya dari sebuah pusat pemulihan dadah.Bagaimanapun, tertuduh, Maslan Atan, 59,mengaku tidak bersalah dan memohon untuk dibicarakan selepas pertuduhan dibacakan di hadapan Hakim Datuk Ahmad Kamal Ariffin Ismail.Bagi pertuduhan pertama, Maslan didakwa melakukan kesalahan itu pada 11.10 malam 12 Oktober 2018 di mesin juruwang automatik (ATM) Maybank di Stesen Petron, Pasir Gudang East (F1) Lot 110911, Kilometer (KM) 29 Lebuhraya Pasir Gudang di sini.Dia didakwa menipu Muhammad Azam Mat Hassan, 28, untuk menghantar wang sebanyak RM500 menerusi akaun bank miliknya.Ia bertujuan membantu membebaskan, Izzairen Sasli, 25, daripada Pusat Pemulihan Penagihan Narkotik (PUSPEN) Bachok, Kelantan.Bagi pertuduhan kedua, tertuduh didakwa menipu Muhammad Azam untuk menghantar wang tunai RM5,000 bagi tujuan sama pada 10 pagi 18 Disember 2018 di Kafe Bangunan Kompleks Kementerian Dalam Negeri (KDN) Setia Tropika di sini.Bagi kedua-dua pertuduhan, tertuduh yang bertugas di AADK Kota Tinggi didakwa mengikut Seksyen 417 Kanun Keseksaan yang memperuntukkan hukuman penjara maksimum lima tahun atau denda atau kedua-duanya sekali.Pendakwaan kes dikendalikan oleh Timbalan Pendakwa Raya Ikhwan Ihsan Jalaluddin, manakala tertuduh diwakili Mohd Salleh Tugimin.Hakim Mahkamah Sesyen Datuk Ahmad Kamal Ariffin Ismail membenarkan suspek diikat jamin RM5,000 dengan seorang penjamin.Terdahulu, Ikhwan mencadangkan mahkamah menetapkan jaminan sebanyak RM20,000 terhadap tertuduh.Mohd Salleh kemudiannya memohon jaminan dikurangkan berikutan Maslan masih menyara isteri dan seorang anak berusia 21 tahun serta memiliki komplikasi kesihatan termasuk darah tinggi.Sebutan semula kes dan serahan dokumen ditetapkan pada 24 Mac depan.


Ceroboh perairan Malaysia: 159 nelayan Vietnam didenda RM38.25 juta

KUALA TERENGGANU, 23 Februari- Mahkamah Sesyen Kuala Terengganu menjatuhkan hukuman denda berjumlah RM38.25 juta terhadap 159 nelayan asing Vietnam atas kesalahan menceroboh perairan negara bagi tujuan aktiviti menangkap hasil laut. Hakim Nooriah Osman menjatuhkan hukuman tersebut setelah kesemua tertuduh mengaku bersalah selepas pertuduhan yang dibacakan.Nooriah memerintahkan warga Vietnam yang berusia antara 18 hingga 60 tahunitu dipenjara sehingga tujuh bulan jika gagal membayar denda.Di samping itu, kesemua 14 bot dan peralatan menangkap ikan berkenaan turut dilucut hak kepada kerajaan Malaysia dengan nilai rampasan kira-kira RM20 juta.

Pendakwaan dikendalikan oleh Timbalan Pendakwa Raya, Farahah Mohd. Nazari dan Haryati Abdullah mengikut Sekyen 15(1)(a) dan Seksyen 16(3), Akta Perikanan 1985.Bagi Seksen 15(1)(a), Akta Perikanan 1985, pendakwaan berhubung kesalahan menangkap ikan dalam perairan Malaysia, sementara pertuduhan di bawah Seksyen 16(3) Akta Perikanan 1985 merupakan kesalahan gagal memaklumkan pegawai berkuasa melalui radio, teleks, atau faksimili sama ada dalam Bahasa Melayu atau Inggeris tentang nama, bendera, lokasi, jalan dan destinasi memasuki perairan perikanan Malaysia. Sementara itu, Pengarah Agensi Penguatkuasaan Maritim Malaysia (Maritim Malaysia) negeri, Kepten Maritim Muhammad Suffi Mohd. Ramli berkata, pihaknya akan terus melaksanakan rondaan bagi mengekang kegiatan pencerobohan nelayan asing yang tidak serik mencuri hasil laut negara.


Penganggur didakwa bunuh ibu tiri

GUA MUSANG, 22 Februari- Seorang lelaki dihadapkan ke Mahkamah Majistret Gua Musang hari ini atas pertuduhan membunuh ibu tirinya di sebuah rumah di Kampung Batu Machang, Jerek, Gua Musang, Kelantan minggu lalu.  Tertuduh, Abdul Aziz Abdullah, 33 tahun hanya mengangguk faham selepas pertuduhan terhadapnya dibacakan oleh jurubahasa di hadapan Hakim Tengku Shahrizam Tuan Lah.  Mengikut pertuduhan, tertuduh didakwa membunuh ibu tirinya, Rahana Abd. Razak, 55 tahun. Kesalahan itu dilakukan di sebuah bilik di rumahnya di Kampung Batu Machang di sini kira-kira pukul 3.30 hingga 4.30 petang pada 16 Februari lalu.  Tertuduh didakwa mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.  Pendakwaan dikendalikan oleh Timbalan Pendakwa Raya, Asmah Che Wan manakala tertuduh tidak diwakili peguam.  Mahkamah menetapkan 21 April depan untuk sebutan semula kes bagi menunggu laporan kimia dan hasil bedah siasat.  Sebelum ini RTM melaporkan, seorang ibu berusia 55 tahun mati dalam keadaan mengerikan apabila lehernya putus ditetak anak lelaki tirinya di rumah mereka di Kampung Batu Machang, Jerek.  Dalam kejadian pukul 4.55 petang itu, suspek lelaki berusia 33 tahun telah menyerah diri di Balai Polis Bertam dan mengatakan telah membunuh ibu tirinya menggunakan parang.


Sembilan individu ditahan, disyaki terlibat dengan penipuan dalam talian

KUALA LUMPUR, 22 Februari- Sembilan individu termasuk tujuh warga asing ditahan kerana disyaki terlibat dengan kegiatan penipuan dalam talian (Calling Center) di Jalan U-thant semalam.Ketua Jabatan Siasatan Jenayah Komersial Kuala Lumpur, ACP Mohd Mahidisham Ishak berkata, mereka ditahan di sebuah kondominium mewah terdiri daripada dua lelaki tempatan, lima lelaki dan dua wanita warga China berusia lingkungan 22 hingga 42 tahun.Beliau berkata dalam serbuan pada pukul 4.30 petang, polis merampas satu set komputer, 15 unit telefon pelbagai jenama, satu unit router dan satu modem yang disyaki digunakan untuk kegiatan penipuan pelaburan yang menyasarkan pelanggan dari luar negara.“Ketika serbuan mereka belum beroperasi sepenuhnya lagi dan mereka sedang ‘set up’ teknikal, pekerja dan peralatan. Mangsa belum ada akan tetapi berdasarkan telefon yang dirampas, pelaburan ini menyasarkan mangsa di luar negara.“Kesemuanya tidak ada rekod jenayah manakala warga asing yang ditahan tidak mempunyai apa-apa dokumen semasa tangkapan,” katanya dalam kenyataan hari ini.Beliau berkata, siasatan dijalankan di bawah Seksyen 420 Kanun Keseksaan kerana menipu dan kesemua mereka direman sehingga Jumaat ini untuk siasatan lanjut.Mohd Mahidisham seterusnya menasihatkan orang ramai sekiranya mempunyai sebarang maklumat berkaitan jenayah atau pun aktiviti yang mencurigakan agar menghubungi Hotline Polis Kuala Lumpur di talian 03-2146 0584/0585, CCID Scam Response Center di talian 03-2610 1559/1599 atau balai polis yang berdekatan.


Bintara Kanan Maritim didakwa 80 pertuduhan rasuah

BUTTERWORTH, 22 Februari- Seorang anggota Agensi Penguatkuasaan Maritim Malaysia mengaku tidak bersalah di Mahkamah Sesyen Khas Rasuah Butterworth atas 80 pertuduhan kes rasuah.  Tertuduh Azmawi Zakaria, 47 tahun, membuat pengakuan itu selepas pertuduhan dibacakan di hadapan Hakim Zulhazmi Abdullah.  Mengikut kertas pertuduhan, Azmawi didakwa menerima suapan berjumlah RM21,750 melalui akaun Maybank dengan tiada balasan daripada seorang lelaki yang mempunyai hubungan rasmi dengan jawatan tertuduh sebagai Bintara Kanan Maritim.  Dia didakwa melakukan kesalahan itu di Malayan Banking Berhad Cawangan Wisma Jelutong, George Town, antara 16 November 2017 hingga 30 Mei 2019.  Tertuduh didakwa melakukan kesalahan di bawah Seksyen 165 Kanun Keseksaan; yang boleh membawa hukuman penjara sehingga dua tahun atau denda atau kedua-duanya sekali.  Zulhazmi kemudian membenarkan Azmawi diikat jamin sebanyak RM15,000 dengan seorang penjamin.  Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM) Mohd Fauzee Azizan.  Manakala tertuduh diwakili Peguam Yuvanes Marian.  Mahkamah tidak menetapkan tarikh sebutan semula kes susulan kes tersebut dipindahkan ke Mahkamah Alor Setar, Kedah.


4 suspek buat kecoh di Hospital Raja Permaisuri Bainun positif dadah

IPOH, 22 Februari - Susulan kekecohan di pekarangan Jabatan Kecemasan Hospital Raja Permaisuri Bainun (HRPB) di sini tengah malam Sabtu lepas, polis menahan tiga lagi suspek yang dipercayai terlibat dalam kejadian itu.Ketua Polis Perak Datuk Mior Faridalathrash Wahid berkata ketiga-tiga lelaki berusia antara 18 hingga 21 tahun itu ditahan di sekitar Ipoh antara pukul 7.45 petang hingga 11 malam Ahad lepas."Dua daripada suspek adalah rakan, manakala seorang lagi dan tangkapan sebelum ini tidak mengenali antara satu sama lain," katanya."Hasil ujian awal saringan air kencing mendapati kesemua keempat-empat mereka, positif dadah jenis ganja."Menurutnya, kesemua mereka ditahan bagi membantu siasatan kes di bawah seksyen 147 Kanun Keseksaan.

Ahad lalu, dilaporkan polis sedang mengesan enam lagi individu tempatan yang masih bebas selepas menahan seorang suspek berusia 24 tahun di perkarangan tempat letak kereta awam dalam hari kejadian pada pukul 11.50 malam.Terdahulu RTM melaporkan insiden kekecohan di hospital berkenaan perselisihan faham antara dua keluarga mengenai isu percintaan melibatkan seorang suspek dan ahli keluarga teman wanitanya.Beberapa video tular dalam media sosial membabitkan sekumpulan individu dengan pengawal keselamatan HRPB.


Dua lelaki ditahan, cubaan seludup daun ketum

PENDANG, 21 Februari - Cubaan dua lelaki menyeludup daun ketum pada awal pagi bagi mengelak kegiatan mereka dihidu, gagal. Hasil tindakan pantas sepasukan anggota polis Bahagian Siasatan Jenayah Narkotik (IPD) Pendang berjaya menahan kedua-dua lelaki berkenaan di Kubur Panjang Pendang, Kedah. Ketua Polis Daerah Pendang Deputi Superintendan (DSP) Arriz Sham Hamezah berkata, dalam kejadian pukul 1 pagi itu, anggotanya yang menjalankan Ops Tapis terserempak sebuah lori dalam keadaan mencurigakan di tepi jalan Kampung Linchan-Lamdin, Jalan Kubur Panjang. Lori berkenaan diarahkan berhenti dan kedua-dua suspek berusia 20-an dan 30-an itu berjaya ditahan. "Hasil pemeriksaan menemui 150 bungkusan plastik hitam mengandungi daun hijau disyaki daun ketum seberat seribu 500 kilogram yang disorok dibahagian belakang lori. Kesemua daun ketum berkenaan dianggarkan bernilai RM30,000," kata DSP Arriz di sini. Siasatan awal mendapati daun ketum berkenaan diambil dari kawasan sekitar Pendang untuk dibawa ke Kuala Kedah. Kes disiasat dibawah Seksyen 30 (3) Akta Racun 1952. DSP Arriz menyeru orang ramai yang mempunyai maklumat berkaitan kes dadah di sekitar daerah Pendang agar menyalurkannya melalui hotline IPD Pendang ditalian 04-7596222.


Polis buru suspek terbabit kes tular kekecohan di pekarangan HRPB

IPOH, 20 Februari - Polis Perak sedang mengesan suspek yang terlibat dalam dua kejadian kekecohan di perkarangan Jabatan Kecemasan Hospital Raja Permaisuri Bainun (HRPB), di sini. Ketua Polis Perak, Datuk Mior Faridalathrash Wahid berkata, pihaknya telah mengesan beberapa video yang tular di media sosial serta mendapat perhatian umum.

"Dalam isu ini, PDRM Ipoh telah terima dua laporan polis mengenai dua kejadian berasingan tetapi berkaitan."Kes pertama melibatkan perselisihan faham sekumpulan lelaki warga tempatan yang ingin menghantar mangsa cedera dengan pengawal keselamatan hospital," katanya dalam satu kenyataan pada Sabtu.Kes tersebut disiasat di bawah Seksyen 147 Kanun Keseksaan kerana merusuh.Manakala, kes kedua membabitkan perbuatan mendatangkan kecederaan oleh seorang lelaki tempatan menggunakan senjata tajam."Dalam kejadian itu, tiga individu telah dilaporkan mengalami kecederaan dan sedang menerima rawatan di hospital,"."Punca kejadian disyaki perselisihan faham di antara dua keluarga mengenai isu percintaan, kes disiasat mengikut Seksyen 326 Kanun Keseksaan kerana mendatangkan cedera parah)," katanya.


PPM Wilayah Dua Johor rampas syabu bernilai RM504,000

MUAR, 19 Februari- Pasukan Polis Marin (PPM) Wilayah Dua Johor, berjaya mematahkan cubaan menyeludup keluar 13 bungkusan teh cina, dipercayai berisi syabu, bernilai RM504,000, di Parit Jawa, Muar, 15 Februari lalu. Komander PPM Wilayah Dua, Asisten Komisioner Muhd Zailani Abdullah berkata rampasan dilakukan hasil maklumat awam dan risikan dijalankan berkenaan aktiviti mencurigakan di kawasan tersebut. Beliau memaklumkan, setibanya di lokasi, pihaknya menjumpai sebuah kotak mencurigakan, ditanam di dalam pasir, 30 meter daripada kawasan pantai.  "Pemeriksaan mendapati bungkusan teh cina terbabit disembunyikan di dalam kotak yang ditanam, manakala kami dapati tiada suspek berhampiran di lokasi kejadian," katanya. Muhd Zailani berkata, modus operandi tersebut merupakan salah satu taktik baharu yang dikenal pasti, bagi sindiket menjalankan kegiatan pengedaran dan penyeludupan dadah ke negara jiran melalui jalan laut.  Kes disiasat mengikut Seksyen 39B Akta Dadah Berbahaya 1952.


Lelaki Iraq dituduh bunuh wanita Somalia

AMPANG, 19 Februari- Seorang lelaki warga Iraq dihadapkan ke Mahkamah Majistret Ampang semalam atas pertuduhan membunuh wanita warga Somalia pada 13 Februari lalu.

Bagaimanapun, tiada pengakuan direkodkan daripada tertuduh, Ali Ahmed Abdullah Al-Maghazachi, 25, selepas pertuduhan dibacakan jurubahasa terhadapnya di hadapan Majistret Normaizan Rahim.  Pengakuan tidak direkodkan berikutan kes bunuh dibawah bidang kuasa Mahkamah Tinggi.  Mengikut pertuduhan, Ali Ahmed yang juga warga Iraq didapati membunuh Dahabo Omar Ali pada 13 Februari lalu, pukul 11.46 pagi di hadapan sebuah premis di Jalan Memanda 1, Taman Dato Ahmad Razali, Ampang.  Berikutan itu, pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati jika sabit kesalahan.  Dalam prosiding hari ini, pendakwaan dikendalikanTimbalan Pendakwa Raya, Nurul Ameera Sam Kamaruddin manakala tertuduh tidak diwakili peguam bela.  Mahkamah menetapkan 9 Mei ini bagi sebutan semula kes dan tiada jaminan ditawarkan. Pada 14 Februari lalu, Ali Ahmed ditahan polis selepas dipercayai menjadi suspek utama pembunuhan wanita Somalia berkenaan.Dia ditahan Bahagian Siasatan Jenayah Ibu Pejabat Polis Daerah (IPD) Ampang Jaya jam 11.20 malam pada 13 Februari lalu.Ketua Polis Daerah Ampang Jaya, Asisten Komisioner Mohamad Farouk Eshak dipetik berkata, suspek yang bekerja sebagai pembantu restoran ditahan di Jalan Ampang Putra,hasil risikan polis.Menurutnya, suspek juga disahkan pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR).


Sepasang suami isteri antara ditahan terbabit pengedaran dadah

SHAH ALAM, 18 Februari - Polis Selangor menahan enam individu termasuk sepasang suami isteri kerana disyaki terbabit dalam kegiatan pengedaran dadah di Lembah Klang.

Mereka ditahan di sekitar Kuala Langat dan Klang pada Isnin lepas.

Ketua Jabatan Siasatan Jenayah Narkotik (JSJN) Selangor, ACP Ahmad Jefferi Abdullah berkata bagi kes pertama, empat lelaki termasuk seorang pendatang tanpa izin ditahan dalam tiga serbuan.

Serbuan bermula pukul 2 petang di tempat letak kenderaan sebuah pangsapuri di Bandar Saujana Putra, Jenjarom, Kuala Langat.

“Menerusi tangkapan pertama, pihak polis menahan seorang lelaki dan suspek telah memandu arah polis ke sebuah pangsapuri di kawasan yang sama lalu menahan seorang lagi lelaki dan seorang warga Indonesia di rumah tersebut.

"Manakala di dalam rumah tersebut polis menahan satu lagi lelaki India dan satu lelaki Indonesia. Hasil pemeriksaan telah menjumpai 3,616 gram bersamaan 8 paun dadah jenis heroin dan juga 16,000 biji pil ekstasi seberat 5,080 gram.

“Siasat lanjut polis menjumpai lapan peket plastik lutsinar disyaki heroin dengan anggaran berat keseluruhan 3.62 kilogram dan dua peket plastik lutsinar pil disyaki ekstasi seberat 5 kilogram.

"Turut dijumpai bahan dan peralatan untuk memproses dadah,” katanya dalam sidang media di Ibu Pejabat Polis Kontinjen Selangor, hari ini.

Ahmad Jefferi berkata seorang lagi lelaki ditahan di tepi jalan di sekitar Banting pada 6.30 petang selepas penahanan tiga lelaki tersebut.


JSJN patah kegiatan dua sindiket dadah di Pulau Pinang, nilai rampasan RM1.25

GEORGE TOWN, 18 Februari - Jabatan Siasatan Jenayah Narkotik (JSJN) Pulau Pinang berjaya mematahkan kegiatan dua sindiket pengedaran dadah dengan rampasan bernilai RM1.25 juta.  Dua lelaki dan seorang wanita warga asing ditahan dalam serbuan di sebuah premis di Jelutong. Siasatan lanjut mendapati, terdapat lima bungkusan mengandungi pil kuda, dua plastik dadah jenis syabu dan 18 paket pil psikotropik.Ketua Polis Pulau Pinang, Datuk Shuhaily Mohd Zain berkata sindiket itu aktif sejak Mac tahun lalu.

Dalam serbuan kedua, sepasukan anggota daripada JSJN IPD Seberang Perai Tengah berjaya menahan 3 lelaki warga tempatan dan merampas 3 ketulan mampat dipercayai ganja.  Polis juga menyita dua kenderaan.Ketiga-tiga suspek didapati positif air kencing dan mempunyai rekod jenayah.  Turut ditemukan dalam serbuan itu, wang tunai bernilai RM181,000.Kesemua suspek direman mengikut Seksyen 117 Kanun Keseksaan prosedur jenayah.


Pengarah syarikat didakwa pecah amanah dana MITRA

IPOH, 18 Februari- Seorang pengarah syarikat bergelar Datuk dihadapkan ke Mahkamah Sesyen Ipoh atas enam pertuduhan pecah amanah membabitkan dana Unit Transformasi Masyarakat India Malaysia (MITRA) berjumlah RM5.18 juta, pada Januari dan Ogos tahun lalu.  Tertuduh, L. Ragu Raman, 52 tahun bagaimanapun mengaku tidak bersalah selepas kesemua pertuduhan dibacakan terhadapnya di hadapan Hakim M. Bakri Abd. Majid.  Mengikut lima pertuduhan, tertuduh sebagai Pengarah syarikat Ternakan Kamran Sdn Bhd yang diamanahkan dengan penguasaan ke atas harta dana daripada MITRA melakukan pecah amanah jenayah berkaitan harta masing-masing RM3.56 juta, RM300,000, RM500,000, RM300,000 dan RM400,000. Dia didakwa melakukan kesalahan di CIMB Bank Cawangan Teluk Intan di Jalan Pasar pada 29 Januari 2021.  Pada 18 Ogos 2021 di lokasi yang sama, tertuduh turut didakwa melakukan pecah amanah jenayah berkaitan harta sebanyak RM120,000. Bagi kesemua pertuduhan, tertuduh didakwa mengikut Sesyen 409 Kanun Keseksaan yang memperuntukkan hukuman penjara maksimum 20 tahun dan sebat dan denda, jika sabit kesalahan.  Pendakwaan dikendalikan Timbalan Pendakwa Raya, Afiqah Izzati Mazlan manakala tertuduh diwakili peguam S Prekash.  Afiqah Izzati menawarkan wang jaminan sebanyak RM100,000 bagaimanapun, Prekash memohon jaminan dikurangkan kepada RM20,000. Mahkamah membenarkan tertuduh diikat jamin sebanyak RM50,000 dengan seorang penjamin serta menyerahkan pasport kepada mahkamah sehingga kes selesai.  Mahkamah turut menetapkan 21 April depan sebagai tarikh sebutan semula kes.


Bekas Pengarah AADK Melaka mengaku tidak bersalah, empat tuduhan rasuah

MELAKA, 18 Februari- Bekas Pengarah Agensi Antidadah Kebangsaan (AADK) Melaka mengaku tidak bersalah atas empat tuduhan rasuah sebanyak RM31,629 antara 2017 hingga 2019 di Mahkamah Sesyen Ayer Keroh.  Tertuduh, Mohamad Yusof Kameh, 55 tahun membuat pengakuan itu sejurus semua kertas pertuduhan dibaca di hadapan hakim, Elesebet Paya Wan.  Mohamad Yusof dikatakan menerima suapan daripada Budyarif Rahmat sebagai upah bagi kerja penyelenggaraan dan pembekalan di Pejabat AADK Negeri Sembilan dan Jasin.  Dengan itu, tertuduh dikatakan memilih tiga syarikat melaksanakan beberapa projek di dua pejabat terbabit.  Perbuatan dilakukan di Pejabat AADK, aras 2, blok pentadbiran Kompleks Kementerian Dalam Negeri (KDN), Ayer Keroh antara 24 November 2017 hingga 19 Mac 2019.  Mohamad Yusof yang kini Timbalan Pengarah AADK Pulau Pinang didakwa mengikut Seksyen 16(A)(B) Akta Suruhanjaya Pencegahan Rasuah Malaysia (SPRM), 2009.  Sabit kesalahan boleh dipenjara 20 tahun atau denda tidak kurang lima kali ganda nilai suapan atau kedua-duanya sekali.  Kes dikendalikan Timbalan Pendakwa Raya SPRM, Irwan Shah Abdul Samad manakala tertuduh tidak diwakili peguam.  Hakim Elesebet membenarkan tertuduh diikat jamin sebanyak RM5,000. Mahkamah turut mengarah Mohamad Yusof menyerahkan pasport dan melaporkan diri sekali setiap bulan.  16 Mac depan ditetapkan sebagai tarikh sebutan dan lantikan peguam.


Samun kenderaan, reman lelaki ada rekod jenayah lampau disambung

PASIR MAS, 18 Februari- Seorang lelaki yang disyaki terlibat dalam kejadian samun sebelum kereta dinaiki tiga rakannya terbakar di Jalan Wakaf Bharu Palekbang, 3 Februari lalu disambung reman selama tiga hari lagi bagi membantu siasatan.  Perintah sambung reman yang bermula esok hingga Isnin depan itu dikeluarkan oleh Majistret Kamarul Hasyime Rosli di Mahkamah Majistret Pasir Mas.  Menurut Ketua Polis Daerah Tumpat, Superintenden Azmir Damiri, lelaki berusia 37 tahun ditahan pada Isnin lalu di hadapan kedai makan di Jalan Kampung Dusun, Kota Bharu jam 4.30 petang.  Hasil ujian saringan air kencing ke atas suspek didapati negatif dan kes disiasat bawah Seksyen 395/397 Kanun Keseksaan kerana samun.  Semakan polis juga mendapati suspek mempunyai satu rekod lampau berkait pemerasan, bawah Seksyen 384 Kanun Keseksaan dan orang dikehendaki berkait kes Seksyen 363 Kanun Keseksaan iaitu melarikan orang dengan cara salah.  Media sebelum ini melaporkan tiga lelaki maut dengan dua daripadanya rentung selepas Honda HRV dipandu terbabas dan terbakar dalam kejadian samun kenderaan di Jalan Wakaf Bharu Palekbang, pada 3 Februari lalu.  Manakala seorang lagi suspek yang memandu kenderaan berasingan jenis Ford Ranger yang dicuri dari sebuah rumah di Sungai Pinang, terbabas ketika dalam perjalanan di Kubang Kerian dan suspek melarikan diri.  Kejadian turut menyebabkan sebuah lagi kereta terbakar iaitu jenis Proton Wira milik penduduk kampung yang diparkir berhampiran serta sebuah rumah kosong yang mengalami 30% kebakaran.


TENOM, 18 Februari - Ebit Irawan Ibrahim Lew, 37 atau lebih dikenali Ebit Lew akan didakwa di Mahkamah Tenom pagi ini atas pertuduhan yang disyaki berkaitan kes gangguan seksual.Pengarah Jabatan Siasatan Jenayah, Datuk Seri Abd Jalil Hassan mengesahkan perkara itu kepada RTM."Ya, dia (Ebit) akan dituduh pagi ini di Mahkamah Tenom," katanya.Menurutnya, sidang media akan dilakukan di Ibu Pejabat Polis Daerah (IPD) Tenom selepas sahaja pertuduhan dilakukan.

Sebelum ini media melaporkan Ebit Lew disiasat pihak polis berkaitan kes gangguan seksual.Polis membuka kertas siasatan terhadap Ebit Lew susulan menerima laporan daripada beberapa individu mendakwa dia melakukan gangguan seksual.Susulan itu, polis bertindak membuka kertas siasatan di bawah Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 23 Akta Komunikasi dan Multimedia 1998.


Berniaga di persimpangan jalan, lampu isyarat: Penjual dan pembeli akan disaman

IPOH, 18 Februari- Tindakan saman akan dikenakan kepada peniaga serta pembeli yang masih menjalankan aktiviti jual beli di persimpangan lampu isyarat dan jalan raya.  Pengarah Jabatan Pengangkutan Jalan (JPJ) Perak, Mohammad Yusoff Abustan berkata, langkah itu diambil bagi mengelakkan risiko kemalangan jalan raya. Sebelum ini, pihaknya juga telah menjalankan program advokasi terhadap peniaga dan penjaja jalanan bagi tujuan peringatan.  "Kita rasa ia mengundang kecelakaan dan nahas. Kita rancang buat dalam masa terdekat ni. Saya juga dimaklumkan sepatutnya dibuat di seluruh negara tapi dia buat berperingkat-peringkat la. Kita akan buat usul dalam masa terdekat," beliau berkata demikian selepas menyertai Operasi Bersepadu Kenderaan Perdagangan di Plaza Tol Ipoh, Jelapang malam tadi.  Operasi melibatkan 96 kekuatan anggota itu turut disertai Polis Diraja Malaysia, Agensi Antidadah Kebangsaan, Jabatan Imigresen Malaysia dan Jabatan Pendaftaran Negara.


Kolaborasi PDRM dan TNB cegah kegiatan curi elektrik untuk melombong bitcoin

ROMPIN, 18 Februari- Polis Diraja Malaysia (PDRM) berkolaborasi bersama Tenaga Nasional Berhad (TNB) bagi membanteras kegiatan mencuri bekalan elektrik bagi tujuan melombong bitcoin.  Ini berikutan peningkatan jumlah kes tersebut bagi tahun 2021 dengan 520 tangkapan melibatkan nilai rampasan RM54 juta.Empat buah negeri direkodkan mempunyai statistik tertinggi bagi kes kecurian elektrik melibatkan aktiviti ‘melombong’ bitcoin ini adalah Selangor, Kuala Lumpur, Perak dan Pulau Pinang.  Susulan aktiviti perlombongan bitcoin secara tidak sah ini, TNB dan kerajaan mengalami kerugian antara RM400 hingga RM500 juta setahun.Pemantauan dari semasa ke semasa turut dilakukan Unit penguatkuasaan 'Special Engagement Against Losses' TNB dengan kerjasama PDRM.


Wanita larikan kenderaan miliki 14 rekod lampau

KUALA LUMPUR, 17 Februai - Tindakan seorang wanita yang melarikan sebuah kereta sebelum terbabit dalam kemalangan di persimpangan lampu isyarat Setapak Central, ditahan polis petang semalam.

Ketua Polis Daerah Wangsa Maju Superintendan Ashari Abu Samah berkata, wanita berusia 38 tahun itu bertindak memandu kereta jenis Honda City secara agresif dan melanggar beberapa kenderaan lain seperti video yang tular di media sosial semalam.

Menurutnya, suspek yang memiliki 14 rekod lampau berkaitan jenayah dan dadah mulanya ditahan oleh orang awam dan kemudiannya diserahkan kepada pihak polis untuk tindakan lanjut.

''Hasil siasatan polis mendapati kejadian berlaku pada 2.30 petang di hadapan Kolej Vokasional Setapak, ketika mangsa lelaki bersama isterinya keluar dari kenderaan tanpa mematikan enjin untuk mengangkat barang.

"Mangsa kemudian mendapati kenderaannya dibawa lari seorang wanita menghala ke pusat bandar. Mangsa kemudian bertindak meminjam motosikal milik pengawal keselamatan yang berada berdekatan untuk membuat laporan polis.

"Apabila tiba di lampu isyarat hadapan Setapak Central, mangsa mendapati kenderaannya dalam kemalangan selain suspek telah ditahan oleh orang awam," katanya menerusi kenyataan semalam.

Beliau berkata suspek disiasat di bawah Seksyen 379 A Kanun Keseksaan kerana curi kenderaan dan Seksyen 279 Kanun Keseksaan kerana memandu atau menunggang dengan gopoh di jalan awam.


Fahmi Reza didakwa lagi, hantaran jelik isu minuman keras

KUALA LUMPUR, 17 Februari- Pereka grafik dan aktivis, Fahmi Reza mengaku tidak bersalah atas pertuduhan membuat hantaran di Facebooknya berhubung isu pengharaman penjualan minuman keras pada 1 Jun lalu.Pengakuan itu dibuat selepas pertuduhan dibaca dihadapan Hakim M.M Edwin Paramjthy di Mahkamah Sesyen Kuala Lumpur.Mengikut pertuduhan, Fahmi atau Orang Kena Saman (O-K-S) didakwa secara sedar membuat komunikasi jelek itu dengan niat untuk menyakitkan hati orang lain melalui Facebook menggunakan nama profil “Fahmi Reza” pukul 11.45 pagi pada 1 Jun 2021.Hantaran itu kemudian dibaca di sebuah unit apartment di Sentul Perdana, Bandar Baru Sentul di sini pukul 9 pagi pada 2 Jun 2021.Minggu lalu, dia turut didakwa membuat penghantaran komunikasi jelik membabitkan isu peraturan kuarantin menteri, menerusi hantaran akaun Twitternya.Kedua-dua kesalahan tersebut didakwa mengikut Sesyen 233(1)(a) Akta Komunikasi dan Multimedia 1988 dan boleh dihukum mengikut Seksyen 233(3) akta sama yang memperuntukkan hukuman denda maksimum RM50,000 atau penjara sehingga setahun atau kedua-duanya jika sabit kesalahan.Terdahulu Timbalan Pendakwa Raya Najihah Farhana Che Awang menawarkan jaminan sebanyak RM10,000 dengan seorang penjamin.Bagaimanapun peguam, Rajsurian Pillai yang mewakili OKS memohon jumlah jaminan itu dikurangkan.“OKS telah memberi kerjasama yang baik sepanjang siasatan dijalankan. OKS juga tidak akan mengganggu saksi-saksi pendakwaan,” kata peguam itu.Selepas mendengar permohonan kedua-dua belah pihak, hakim Edwin membenarkan Fahmi Reza diikat jamin RM3,000 dengan seorang penjamin.Sebutan semula kes pada 30 Mac ini.


Lelaki tetak ibu tiri hingga mati direman 7 hari

TUMPAT, 17 Februari - Polis sedang menyiasat punca pembunahan seorang wanita yang ditemukan mati dalam keadaan leher terputus dipercayai ditetak anak tiri di Jerek, Gua Musang, Kelantan petang semalam.Ketua Polis Negeri, Datuk Shafien Mamat berkata suspek yang tampil menyerah diri di Balai Polis Bertam sejurus kejadiran berlaku pada pukul 4.55 petang, ditahan reman selama tujuh hari bermula hari ini hingga 23 Februari."Siasatan awal mendapati lelaki berusia 39 tahun itu kurang siuman dan ketika kejadian dia juga di bawah pengaruh dadah. Kita akan teruskan siasatan lanjut untuk mengetahui motif, adakah disebabkan salah faham atau perasaan tidak puas hati sehingga dia bertindak sebegitu," katanya kepada pemberita di sini, hari ini.Semalam media melaporkan seorang wanita berusia 54 tahun ditemukan mati dengan leher putus dipercayai dibunuh oleh anak tirinya menggunakan parang.Mangsa ditemukan dalam keadaan berlumuran darah di ruang tamu rumahnya manakala senjata yang digunakan juga dijumpai di lokasi.Terdahulu, Shafien melawat pegawai dan dua anggota polis di Kompleks Perumahan Pegawai Kanan Ibu Pejabat Polis Daerah Tumpat yang cedera dilibas pisau ketika bergelut dengan seorang lelaki dipercayai kurang siuman di Kampung Sedar.


Pecah gudang, babitkan kerugian RM800,000 polis masih buru suspek utama

IPOH, 17 Februari- Empat lelaki warga tempatan ditahan kerana disyaki terlibat dalam kejadian pecah gudang dan curi peralatan pembinaan membabitkan kerugian RM800,000 di Bercham, Ipoh, kelmarin.  Menurut Ketua Polis Daerah Ipoh, ACP Yahaya Hassan, kesemua suspek berusia antara 42 hingga 58 tahun.  Hasil penahanan tersebut, pihaknya turut merampas kenderaan serta peralatan yang digunakan untuk melakukan jenayah berkenaan.  Polis turut merampas barangan besi seberat 7,310kilogram yang disyaki dicuri oleh kumpulan tersebut.  Keempat-empat suspek direman selama tujuh hari bermula semalam untuk siasatan lanjut.  Pihaknya juga sedang memburu suspek utama yang masih bebas, dikenali sebagai S.Yogentheran berusia 40 tahun berasal dari Taman Maju Bercham, Ipoh.


Wanita putus leher maut ditetak anak tiri

GUA MUSANG, 16 Februari- Seorang wanita ditemui dalam keadaan mengerikan apabila lehernya putus ditetak anak lelaki tirinya menggunakan parang di Kampung Dalam Senduk, Jerek di Gua Musang, pada petang Rabu.Dalam kejadian jam 4.55 petang itu, mayat mangsa berusia 54 tahun ditemui di ruang tamu rumahnya.Ketua Polis Daerah Gua Musang, Superintendan Sik Choon Foo, berkata suspek berusia 39 tahun yang juga pesakit mental selain penagih dadah tampil ke balai polis menyerah diri selepas kejadian."Suspek hadir di Balai Polis Bertam memaklumkan sudah membunuh ibu tirinya di rumah menggunakan parang."Pemeriksaan di sebuah rumah di lokasi kejadian menemui seorang wanita dalam keadaan berlumuran darah dengan leher putus akibat tetakan menggunakan parang."Suspek seorang penagih dadah selain pesakit mental dan kini ditahan untuk siasatan lanjut. Pihak polis turut menemui parang dipercayai yang digunakan suspek di lokasi kejadian."Kita masih menyiasat punca kejadian sama ada berlaku pergaduhan atau sebaliknya," katanya.Beliau berkata, mangsa dibawa ke Hospital Gua Musang untuk bedah siasat dan kes disiasat mengikut Seksyen 302 Kanun Keseksaan kerana membunuh.


Tergamak simbah isteri dengan air panas dan tikam perut sendiri

KOTA KINABALU, 16 Februari - Seorang suami tergamak menyimbah air panas kepada isterinya sebelum menikam perutnya sendiri di sebuah rumah di Kampung Pondo, Pualau Gaya di sini, semalam.Pemangku Ketua Polis Daerah Kota Kinabalu Superintendan George Abd Rakman berkata, dalam kejadian pada 11.30 malam itu, pasangan itu dipercayai bergaduh berikutan masalah kewangan yang dihadapi oleh mereka.Isterinya yang berusia 40 tahun dikatakan sedang memasak air didapur rumahnya sebelum disimbah oleh suami mangsa yang berusia 41 tahun.Akibat gagal mengawal emosinya, pertengkaran tiba-tiba tercetus antara pasangan yang dikatakan baru berkahwin beberapa bulan lalu itu.

"Suspek terus mengambil cerek air yang sedang dimasak dan menyimbah mangsa."Dalam kejadian itu, suspek pula terus mengambil sebilah pisau pemotong sayur dan menikam perutnya sendiri," katanya ketika dihubungi."Siasatan awal mendapati suspek dilaporkan sering ditendang dan ditampar oleh mangsa apabila bertengkar mengenai masalah kewangan sebelum ini.Mangsa yang melecur di bahu dan tangan kiri serta suspek masih menerima rawatan di Hospital Queen Elizabeth dilaporkan berada dalam keadaan stabil."Siasatan lanjut sedang dijalankan mengikut Seksyen 326A Kanun Keseksaan dan Seksyen 309 akta yang sama," katanya.


Empat polis cedera dilibas, pesakit mental mengaku bersalah

TUMPAT, 16 Februari - Lelaki sakit mental mengaku bersalah di Mahkamah Majistret Tumpat di sini hari ini atas pertuduhan mencederakan dua pegawai dan dua anggota polis, pada Sabtu lalu. Mohamad Azizi Seman, 42, membuat pengakuan itu di hadapan Majistret Kamarul Hasyimie Rosli. Mengikut pertuduhan, dia didakwa dengan sengaja menyebabkan kecederaan kepada Chong Yeong Ren, Mohd. Afifi Jamaludin, Mohamad Firdaus Mohd. Jamil dan Muhammad Anuar Saidi Azmi.Dia melibas sebilah pisau panjang berukuran 18 sentimeter sehingga pegawai serta anggota polis terbabit cedera pada bahagian kepala, belakang badan lengan dan tangan. Azizi mengamuk selepas tidak mendapat wang untuk membeli dadah pada hari kejadian.Tertuduh yang juga seorang penganggur membuat kesalahan itu di sebuah rumah tanpa nombor di Kampung Sedar, Tumpat kira-kira jam 9 malam. Tertuduh didakwa mengikut Seksyen 324 Kanun Keseksaan yang memperuntukkan hukuman penjara sehingga 10 tahun atau denda atau sebat atau mana-mana dua daripada hukuman itu jika sabit kesalahan. Pendakwaan dikendalikan Timbalan Pendakwa Raya, Muhammad Sharil Ramli manakala tertuduh tidak diwakili peguam.

Tiada jaminan ditawarkan sementara pihak pendakwaan menunggu laporan psikiatri pihak hospital tentang tahap kesihatan tertuduh.  Mahkamah menetapkan 17 Mac depan untuk sebutan semula kes.Berdasarkan fakta kes, tertuduh didapati telah mengamuk di sebuah rumah selepas tidak mendapat wang untuk membeli dadah semasa hari kejadian.Bertindak atas maklumat itu, Inspektor Yeong Ren, Inspektor Mohd. Afifi bersama dua anggota polis, Koperal Mohamad Firdaus dan Lans Koperal Muhammad Anuar Saidi telah bergegas ke lokasi kejadian.Tertuduh bagaimanapun tidak memberi kerjasama kepada polis sebelum melibas sebilah pisau sehingga menyebabkan pegawai serta anggota polis itu cedera pada bahagian kepala, belakang badan lengan dan tangan.Kesemua mangsa telah dirujuk ke Hospital Tumpat untuk rawatan lanjut.


Tumbuk, tendang bapa tiri penganggur direman tiga hari

YAN, 16 Februari- Susulan kes tumbuk dan tendang bapa tiri di Kampung Ruat, Yan, Kedah, semalam, seorang penganggur direman tiga hari bagi membantu siasatan. Perintah reman dikeluarkan Majistret Anis Suraya Abd Rahim di Mahkamah Majistret Daerah Yan.Dalam kejadian kira-kira pukul 8.30 pagi itu, suspek mengamuk selepas bapa tirinya yang berusia 71 tahun dikatakan enggan memberikan wang yang diminta dipercayai untuk membeli dadah. Suspek yang marah kemudian bertindak menumbuk bahagian belakang kepala sebelah kiri mangsa. Mangsa dan isterinya kemudian keluar dan duduk di luar rumah, namun suspek bertindak ganas apabila menendang bahagian belakang mangsa. Mangsa dibawa ke Hospital Yan untuk mendapatkan rawatan lanjut dan pegawai perubatan mengesahkan bengkak di bahagian telinga kiri dan tangan kiri akibat ditumbuk suspek. Rentetan kejadian itu, polis berjaya mengesan dan menahan suspek di kawasan Lubuk Boi, Yan kira-kira pukul 6.45 petang semalam. Suspek seorang pesakit mental dan memiliki kad OKU mental serta mempunyai satu rekod kesalahan lampau berkaitan dadah.  Bagaimanapun, hasil ujian saringan awal air kencing mendapati, suspek negatif dadah. Kes disiasat bawah Seksyen 323 Kanun Keseksaan/18 A Akta Keganasan Rumah Tangga 2012.


2.5 juta batang rokok seludup dirampas

KOTA BHARU,16 Februari - Jabatan Kastam Diraja Malaysia (JKDM) Kelantan berjaya mematahkan sindiket penyeludupan rokok bernilai RM1.6 juta termasuk cukai yang dibawa masuk melalui sempadan negara dalam serbuan di Kampung Telok, Pengkalan Chepa di sini, semalam.Pengarah Kastam Kelantan Mohd Nasir Deraman berkata serbuan pada pukul 4 petang itu dilakukan ke atas sebuah rumah tidak bernombor yang dipercayai sebagai tempat penyimpanan rokok tersebut sebelum diedarkan untuk pasaran tempatan."Hasil pemeriksaan yang telah dijalankan, pasukan telah merampas 248 peti yang mengandungi hampir 2.5 juta batang rokok seludup di rumah berkenaan."Nilai rampasan melibatkan anggaran cukai berjumlah RM1,686,400.00," katanya dalam satu kenyataan.

Menurut Mohd Nasir, modus operandi yang digunakan adalah dengan membawa masuk rokok berkenaan melalui Sungai Golok.Pihaknya sedang berusaha mengesan pemilik premis tersebut di bawah Seksyen 135 (1) (d) Akta Kastam 1967 .Beliau meminta kerjasama orang ramai untuk membantu mengekang penyeludupan dengan menyalur maklumat berkaitan kepada Talian Bebas Tol Kastam 1-800-88-8855 atau Pejabat Kastam yang terdekat di semua negeri.


Makmal dadah diserbu, enam suspek diberkas

IPOH, 16 Februari- Kegiatan sindiket yang menjadikan sebuah rumah di Meru Raya, Ipoh sebagai makmal memproses dadah yang dipercayai aktif sejak pertengahan tahun lalu dibongkar polis.Susulan operasi dijalankan Jabatan Siasatan Jenayah Narkotik (JSN) Perak dengan kerjasama Bukit Aman itu, enam lelaki ditahan.Turut dirampas dadah jenis heroin seberat 9.42 kilogram (kg) serta 1.14kg syabu dirampas dengan nilai keseluruhan RM167,268.Ketua Polis Perak, Datuk Mior Faridalathrash Wahid, berkata semua suspek berusia antara 21 hingga 39 tahun ditahan melalui lima serbuan sekitar Perak dan Negeri Sembilan."Selain rampasan heroin dan syabu, kita turut merampas bahan kimia dan pelbagai peralatan yang dipercayai digunakan untuk memproses dadah."Hasil maklumat, heroin dan syabu yang diproses sindiket ini adalah untuk pasaran tempatan, yang mana jumlah dadah dirampas boleh menampung keperluan 52,800 penagih," katanya dalam sidang media di Ibu Pejabat Polis Kontinjen (IPK) Perak.Beliau berkata, saringan awal mendapati dua suspek positif dadah jenis ganja dan opiate, dengan semuanya mempunyai rekod jenayah lampau berkaitan kes jenayah dan dadah."Selain rampasan dadah, tindakan juga diambil mengikut ADB (Pelucuthakan Harta) 1988 membabitkan sitaan pelbagai aset milik sindiket yang dianggarkan bernilai RM181,500, meliputi lima kenderaan serta dua barangan kemas."Justeru nilai keseluruhan rampasan dadah dan sitaan harta adalah RM348,768 dan kita akan teruskan usaha mengesan saki-baki anggota sindiket ini," katanya.Semua suspek direman enam hari bermula Isnin lalu hingga 19 Februari ini untuk membantu siasatan mengikut Seksyen 39B Akta Dadah Berbahaya (ADB) 1952.


Gagal dapat duit beli dadah, penganggur berang tumbuk tendang bapa tiri

YAN, 15 FEBRUARI - Hanya kerana permintaannya untuk membeli dadah tidak ditunaikan, seorang penganggur berang dan tergamak menendang di bahagian dada dan mukaa bapa tirinya sebanyak dua kali hingga cedera di Kampung Ruat.

Ketua Polis Daerah Yan, Deputi Superintenden Shahnaz Akhtar Haji berkata dalam kejadian kira-kira pukul 7 pagi itu, suspek berusia 29 tahun mengamuk selepas bapa tirinya yang berusia 71 tahun enggan memberikan wang untuk membeli dadah.

"Lebih kurang 8.30 pagi, suspek masuk ke dalam rumah dan meminta duit kepada mangsa untuk membeli dadah namun mangsa enggan untuk memberikan duit kepada suspek menyebabkan saspek berasa marah dan menumbuk di bahagian belakang kepala sebelah kiri menyebabkan telinga kiri mangsa sakit.

"Akibat daripada itu mangsa mengalami sakit di bahagian dada dan juga muka. Suspek merupakan seorang penagih dadah yang tegar dan sering memukul mangsa sekiranya mangsa enggan memberikan duit kepadanya untuk membeli dadah," katanya dalam satu kenyataan pada Selasa."Oleh kerana bimbang dengan keselamatan diri, mangsa bersama isterinya keluar dari rumah."Bagaimanapun suspek yang masih tidak berpuas hati kerana gagal mendapat wang terus menendang bapa tirinya sebelum melarikan diri."Suspek berjaya ditahan pada pukul 6.45 petang di Kampung Lubok Boi yang terletak lebih kurang lima kilometer dari tempat kejadian," ujarnya.Katanya, lelaki itu ditahan untuk membantu siasatan di bawah Seksyen 323 Kanun Keseksaan dan Seksyen 18A Akta Keganasan Rumah Tangga 2012.


Empat sekawan dituduh bunuh bekas banduan

KOTA TINGGI, 15 Februari- Empat lelaki didakwa di Mahkamah Majistret Kota Tinggi, Johor hari ini atas pertuduhan membunuh seorang lelaki di Jalan Dato Onn, Mersing, 3 Februari lalu.  Tertuduh, Muhamad Azrul Othman, 32 tahun, Quyum Razi Abdullah, 33 tahun, Hardianshah Adnan, 31 tahun dan Syed Mahadi Munap, 42 tahun menggangguk faham selepas pertuduhan dibacakan di hadapan Majistret, Rashidah Baharom.  Bagaimanapun, tiada pengakuan direkodkan.  Berdasarkan kertas pertuduhan, mereka didakwa secara bersama-sama membunuh bekas banduan, Mohd Rizal Ab Talib, 39 tahun di tepi Jalan Dato Onn, Mersing Kanan kira-kira pukul 7.19 hingga 7.22 pagi, 3 Februari lalu.  Pertuduhan dikemukakan mengikut Seksyen 302 Kanun Keseksaan dibaca bersama Seksyen 34 akta sama yang memperuntukkan hukuman gantung sampai mati.  Kes dikendalikan Timbalan Pendakwa Raya, Ahmad Khairuddin Khalid, manakala semu tertuduh tidak diwakili peguam.  16 Mac ditetapkan untuk sebutan semula kes.


Perbicaraan kes rasuah Rosmah Mansor ditangguh, peguam bela positif COVID-19

KUALA LUMPUR, 15 Januari- Mahkamah Tinggi Kuala Lumpur hari ini menangguhkan perbicaraan kes rasuah Datin Seri Rosmah Mansor berhubung pembekalan projek solar hibrid di sekolah luar bandar di Sarawak. Ini berikutan peguamnya, Datuk Akberdin Abdul Kader didapati positif COVID-19.Hakim Mohamed Zaini Mazlan diberitahu oleh Timbalan Pendakwa Raya Kanan, Datuk Seri Gopal Sri Ram bahawa Datuk Akberdin perlu menjalani kuarantin wajib selama tujuh hari sehingga 19 Februari.Manakala, dua lagi peguam, Datuk Jagjit Singh dan Azrul Zulkifli Stork perlu menjalani kuarantin kendiri selepas menjadi kontak rapat Datuk Akberdin.Susulan itu, prosiding hari ini terpaksa ditangguhkan dan Hakim menetapkan 23 Februari ini untuk menyambung perbicaraan soal balas saksi akhir pembelaan iaitu bekas Pegawai Khas di Bahagian First Lady of Malaysia (FLOM) Jabatan Perdana Menteri (JPM), Datuk Seri Siti Azizah Sheikh Abod.Penangguhan juga dibuat untuk mendengar permohonan Rosmah memanggil semula saksi utama pendakwaan, Pengarah Urusan Jepak Holdings, Saidi Abang Samsudin.


Tikam bayi baru lahir, ibu muda berdepan hukuman mati

KEMAMAN, 15 Februari- Seorang remaja perempuan berusia 15 tahun dihadapkan ke Mahkamah Majistret Kemaman hari ini atas pertuduhan membunuh bayi lelaki yang baru dilahirkannya minggu lalu.  Dia yang memakai baju-T dan berseluar hitam mengangguk faham sewaktu pertuduhan dibacakan di hadapan Majistret Tengku Eliana Tuan Kamaruzaman.  Berdasarkan pertuduhan, remaja perempuan berkenaan didakwa membunuh bayi lelaki yang baru dilahirkannya.  Perbuatan itu didakwa dilakukan di sebuah rumah di daerah ini antara pukul 7 pagi hingga 9 pagi pada 8 Februari lalu.  Remaja perempuan tersebut didakwa mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.  9 Februari lalu seorang remaja perempuan berusia 15 tahun ditahan kerana disyaki menikam bayi lelaki yang dilahirkannya sehingga mati.  Difahamkan anak tunggal yang menetap berdua bersama ibunya itu telah keciciran persekolahan sejak beberapa tahun lalu.